
Forord

Vi har begge jobbet med og skrevet om organisasjoner i mange år, gjennom forskning, undervisning og samarbeid med praksisfeltet. Likevel har vi ofte tenkt det samme: Hvorfor finnes det ikke en lærebok i organisasjonsfag som virkelig snakker til studentene? En bok som ikke forutsetter masse forkunnskaper, som ikke pakker inn alt i akademiske vendinger, men som samtidig tar faget på største alvor.

Derfor skrev vi denne boken.

Organisasjoner er overalt. De påvirker oss, former oss og gir rammer for både arbeid og samfunnsliv. Men organisasjoner er verken enkle størrelser eller en del av tingenes naturlige orden. De er skapt av mennesker - som oss. De er fulle av spenninger, motsetninger og paradokser. De kan være inspirerende og frustrerende på samme tid.

Vi har ønsket å formidle hvordan det faktisk oppleves å være en del av en organisasjon - på godt og vondt. Mange lærebøker beskriver idealer, men sier lite om hvordan det er å være organisert, koordinert og kontrollert i praksis. Vi har forsøkt å fange virkeligheten, ikke glansbildene.

Derfor er denne boken skrevet med deg i tankene - du som kanskje er ny i faget, kanskje uten lang jobberfaring, og som kanskje møter organisasjonsteori med en viss skepsis. Det forstår vi godt. Vi håper og tror at du gjennom denne boken vil få en bedre forståelse av hva organisasjoner egentlig er, og hvorfor de ikke bare er interessante å studere, men også viktige å forstå.

Det hele begynte med en tanke. Kanskje kunne vi oversette og tilpasse Stewarts engelske bok Managing & Organizations til norsk kontekst? Det ble raskt klart at det ikke ville fungere. For det første krever den norske virkeligheten noe annet - med egne arbeidsformer, institusjoner og ikke minst den norske arbeidslivsmodellen. For det andre ønsket vi en annen pedagogisk tilnærming. Vi ville lage en bok som formidler faget på en måte som engasjerer og inviterer til refleksjon. Derfor begynte vi helt på nytt, med blanke ark. Det er blitt en bok som er skrevet fra grunnen av, med norske forhold som utgangspunkt, og deg som leser i sentrum. Når vi skriver på norsk, har vi også forsøkt å løfte frem særtrekk ved norske måter å jobbe og lære på - fordi vi mener de betyr noe.

Fra Stewarts bok har vi tatt med noe vesentlig - noe av det beste fra internasjonal teori og forskning. Vi kombinerer klassikere med nyere perspektiver, og vi stiller spørsmål ved etablerte sannheter. Ikke minst ønsker vi å utfordre hvordan det ofte snakkes om organisasjoner i praksisfeltet. Mange råd, oppskrifter og populære begreper kan virke overbevisende, men viser seg ofte å være overfladiske eller lite holdbare i praksis. Vi mener det er viktig å være kritisk, ikke bare til teorier, men til ferdige løsninger og det som i praksis ofte viser seg å være - rett og slett - bullshit.

Vi har samarbeidet tett gjennom hele skriveprosessen. Torgeir har skrevet, oversatt og strukturert. Stewart har lest, kommentert og utfordret. Det har vært et felles prosjekt og et uanstrengt samarbeid, drevet av vennskap, felles faglig engasjement og skrivelyst.

Mange har bidratt underveis. En stor takk til dere som har lest og gitt kloke kommentarer på hele eller deler av manus: Kjell Arne Røvik, Gro Ladegård, Torstein Nesheim, Bjørn Erik Mørk, Øyvind Kvalnes, Kristin Woll og Bjørn-Tore Blindheim. Vi er også takknemlige for støtte og oppmuntring fra Gøril Nordang, Erik Døving, Hilde Mobekk, Trine Løvold Syversen, Torhild Andersen og Sveinung Jørgensen. Mange faglige kolleger rundt om i landet har heiet på prosjektet. Det har vi satt stor pris på. Gro Roksand og Bente Aas Sjursen har gjort en meget imponerende jobb med språkvask og korrektur. Redaktør Elisabeth Holmberg i Cappelen Damm Akademisk har fulgt oss trygt gjennom prosessen med blikk for både detaljer og helhet. Torgeir vil også takke Norsk faglitterær forfatter- og oversetterforening (NFFO) varmt for støtten som gjorde det mulig å holde prosjektet på sporet, både faglig og tidsmessig.

Men den største takken går til Tor Paulson. Han har vært med oss hele veien, som støttespiller, faglig sparringspartner og brobygger. Det var også han som en gang introduserte oss for hverandre. Uten ham hadde ikke denne boken blitt til.

Vi håper du vil lese med nysgjerrighet og kritisk blikk, og at boken gir deg noe du kan ta med deg videre, uansett hva slags rolle du får i og rundt organisasjoner.

Juni 2025, Sydney/Lillehammer,

Stewart Clegg

Torgeir Skyttermoen








1
Organisasjoner former oss


Det er organisasjoner som


	sørger for at det kommer vann ut av springen når du står opp om morgenen og skrur på vaskekranen, og som gjør at det er varme i rommet


	lager mobilen eller PC-en du har i lommen eller i nærheten av deg nå


	gir deg lønn på kontoen, og som gir deg muligheter til å utvikle deg og få en karriere


	må til for å løse klimakrisen og bærekraftsutfordringer


	både utvikler, bruker og må finne måter å håndtere og leve med kunstig intelligens (KI) på


	tok imot deg da du ble født, som ga deg utdanning, som vil gi deg jobb og som vil følge deg helt til graven




Du og alle vi andre må med andre ord forholde oss til organisasjoner mange ganger om dagen, hver eneste dag.



Organisasjoner påvirker oss hele livet, enten det er som medarbeider, leder, kunde, pasient, bruker, borger eller student. For å navigere i dette landskapet er det nyttig å forstå hvordan organisasjoner fungerer. I denne boken ser vi på organisasjoner fra ulike perspektiver, med utgangspunkt i at du er en del av dem - enten du arbeider i dem eller samhandler med dem på andre måter. I dette kapittelet gir vi en inngang til organisasjonsforståelse som handler om nettopp dette: hvordan organisasjoner former oss, og hvordan vi kan forstå og påvirke dem.

Men hva er egentlig en organisasjon? Et teknologiselskap fra Silicon Valley, et sykehus i Lærdal og en miljøorganisasjon som kjemper for klimaet, er alle organisasjoner - men svært forskjellige. Likevel har de fellestrekk som gjør at vi kan forstå dem gjennom et organisasjonsperspektiv. Det er nettopp disse fellestrekkene vi skal dykke ned i. Når vi bruker begrepet organisasjon, beveger vi oss i nærheten av andre begreper, som institusjon, virksomhet, bedrift og selskap.1 Disse brukes ofte om hverandre, men har ulike betydninger avhengig av kontekst. Gjennom denne boken vil vi utforske disse forskjellene og hva de betyr for hvordan organisasjoner fungerer.


Første dag på jobben

Tenk deg at du har hatt din første dag i en ny jobb. Du ser deg rundt og prøver å forstå hva slags virksomhet du nå er en del av. Hva skjer egentlig her?

Hvem er menneskene rundt deg, og hva jobber de med? Hvordan samarbeider de for å løse oppgavene? Hvordan snakker de sammen, og hvordan behandler de hverandre? Hvem tar beslutningene, og hvorfor er det akkurat de som bestemmer?

På pulten din ligger en brosjyre fra flere fagforeninger - hvorfor det? Du har fylt ut skjemaer med personopplysninger og fått informasjon om sykemeldingsordninger før du i det hele tatt har blitt syk - hvorfor er det viktig?

Og så er det møtene. Allerede første dag blir du invitert til et møte. Du vet ikke helt hva det skal handle om, men det virker viktig. Noen møter har en agenda, andre ser ut til å foregå uten noen klar retning. Enkelte snakker mye, andre sier ingenting. Etter møtet har du kanskje en følelse av at det ble diskutert mye, men at lite egentlig ble bestemt. Hvorfor holdes det så mange møter, og hva er det meningen man skal oppnå med dem?

Du får også høre at du er en del av et team. Hva betyr så det? Er det en fast gruppe mennesker som jobber tett sammen? Eller er det bare en løs betegnelse på alle som jobber i samme avdeling? Noen snakker om «team spirit» og «teamwork», men hva innebærer det i praksis? Skal dere faktisk samarbeide aktivt, eller er det bare noe man sier?

Kanskje har du en viss forståelse av disse tingene allerede, som er eksempler på hvor komplekst organisasjoner fungerer. Gjennom denne boken vil du ikke bare få innsikt i enkeltkomponenter, men også hvordan alt henger sammen - og hvordan du kan navigere i denne virkeligheten.



I løpet av boken vil vi bygge en begrepsforståelse av hva en organisasjon2 er, og starter med en definisjon.

Denne definisjonen gir oss et utgangspunkt, men som vi skal se videre i boken, er organisasjoner langt mer enn bare formelle strukturer. Det er heller ikke selvsagt at vi bruker begrepet organisasjon. Det er en abstraksjon, en teoretisk forenkling av noe som ikke nødvendigvis eksisterer fysisk, men som vi bruker for å forstå komplekse sammenhenger.

Med andre ord er organisasjon ikke en konkret gjenstand, men et konsept vi har, eller forsøker å få, en felles forståelse av. Dette er verdt å ha i bakhodet når vi dykker ned i mer komplekse fenomener. Samtidig er samfunnsvitenskapelige teorier og forståelsesmodeller lite nyttige om vi ikke kan koble dem til praksis. Derfor vil vi i denne boken bruke eksempler, caser og virkelighets-nære situasjoner for å vise hvordan teorier, modeller og annet spiller inn i organisasjoners virkelighet. Like viktig er din egen refleksjon. Du oppfordres til å trekke inn egne erfaringer, observasjoner og eksempler for å koble teori til praksis. Forståelse skapes ikke bare gjennom lesning, men gjennom aktiv refleksjon over hvordan organisasjoner fungerer i virkeligheten.3


Relevans og viktighet

Hvorfor er det viktig at du får en bedre forståelse for hvordan organisasjoner fungerer? Det finnes mange svar på dette, og vi skal utforske flere av dem. Først en kort avklaring av hva vi mener med organisasjonsforståelse (det utdypes i neste kapittel).

I denne boken velger vi en bred tilnærming for å styrke din organisasjonsforståelse. Vi henter innsikt fra flere fagfelt, inkludert statsvitenskap, sosiologi, økonomi, psykologi og sosialantropologi. Å forstå organisasjoner krever nemlig en tverrfaglig tilnærming, da de er komplekse systemer med mange ulike dimensjoner. Samtidig betyr en bred tilnærming at vi må forenkle, noe som kan føre til at enkelte detaljer eller nyanser utelates.

Vi kommer heller ikke bort fra at organisasjoner, uansett hva slags type det, er opprettet med en hensikt. De har mål som skal nås, og en struktur som er utformet for å legge til rette for dette. Et helsehus i en kommune har for eksempel som mål å gi brukerne et verdig liv i en sårbar fase av livet, mens en skiprodusent har som mål å levere kvalitetsprodukter og samtidig skape lønnsomhet for eierne. Men hvordan disse formålene skal oppnås, varierer enormt.

Effektive løsninger avhenger av menneskene i organisasjonen, deres samspill og den konteksten de opererer innenfor. Og nettopp fordi mennesker er forskjellige, og fordi hver kontekst har sine unike betingelser, finnes det ingen enkle løsninger eller universelle lover for hvordan organisasjoner fungerer.

Du har kanskje allerede en oppfatning om at organisasjoner kan fremstå som litt uhåndgripelig, men samtidig er noe du må forholde deg til. Som medarbeider og eventuelt også som leder skal du virke og formodentlig trives i organisasjonen. Du skal sannsynlig være med å bidra til at det blir forbedringer i smått og stort. I tillegg må du jo forstå hva som faktisk foregår i organisasjonen, og, hvis du vil lære av andre organisasjoner, forstå at de har likheter, men også er forskjellige. Alle organisasjoner er dessuten avhengige av forhold utenfor organisasjonen, det som noe generelt kan benevnes som omgivelsene.



Organisasjoner sett innenfra

Du kan både google deg frem og spørre KI-baserte verktøy som chatboter om utallige temaer. Dette kan være til god hjelp for å få en overordnet forståelse av hvordan organisasjoner er bygget opp, og hvilke begreper og konsepter som brukes innen fagfeltet. Men skal du få en grundig og helhetlig innsikt i hva som skjer i organisasjoner, krever det mer enn raske informasjonssøk. Det handler om å gå i dybden, se sammenhenger, reflektere kritisk, vurdere ulike perspektiver og prøve ut kunnskapen i praksis. Du har akkurat startet denne læringsreisen, og et av de viktigste første stegene er å forstå hva som foregår både inne i og utenfor organisasjonen.

Hvordan er det å være «inne i» en organisasjon? Som medarbeider eller leder må du forholde deg aktivt til organisasjonens strukturer, prosesser og samspill. Det handler om møter, konflikter, omorganiseringer, prosjekter, lønnsutbetalinger, ferieavvikling, sykefravær, oppgaver som skal løses og beslutninger som skal tas - og alle de uforutsigbare situasjonene som oppstår underveis.

I dette mylderet av oppgaver og strukturer dukker det ofte opp tilsynelatende enkle spørsmål som er avgjørende for å forstå organisasjoner bedre. Hvorfor er det for eksempel viktig å vite forskjell på et aksjeselskap og et sykehus? De har jo mange likhetstrekk. Men ser vi nærmere på det, har de ulik hensikt, funksjon og formål. De er også organisert på forskjellige måter og styres av ulike lover, reguleringer og økonomiske logikker. Hva er forresten et aksjeselskap, og hva betyr det å jobbe i en slik organisasjon, og hva er en offentlig etat?


Hva er et aksjeselskap (AS), og hva er en offentlig institusjon?

Aksjeselskap

Et aksjeselskap (AS) er en organisasjonsform der eierne har begrenset ansvar for selskapets økonomiske forpliktelser.4 Dette betyr at eiernes risiko begrenser seg til det beløpet de har investert i selskapet, og de er ikke personlig ansvarlige for selskapets gjeld. Et AS er derfor en mye brukt juridisk organisasjonsform, spesielt i privat sektor.5

Organisatorisk innretning

Et aksjeselskap er strukturert med følgende nøkkelroller og organer:

Generalforsamlingen: Selskapets øverste beslutningsorgan, hvor aksjeeierne møtes for å ta viktige avgjørelser, som valg av styre og godkjenning av årsregnskap.

Styret: Ansvarlig for overordnet styring av selskapet. Styret ansetter daglig leder og har ansvar for at selskapets aktiviteter følger lover, regler og vedtatte strategier.

Daglig leder: Har ansvar for den daglige driften av selskapet og rapporterer til styret. Daglig leder (administrerende direktør brukes også) leder ansatte og har et ansvar for at virksomheten oppnår sine mål.

Formål og ansvar

Formålet med et aksjeselskap er vanligvis økonomisk verdiskaping for eierne, men selskaper kan også ha andre formål, som bærekraft eller samfunnsansvar. Et AS er regulert av aksjeloven, som blant annet fastsetter regler for hvordan selskaper skal drives, og hvilke krav som stilles til regnskap og rapportering.

Offentlig institusjon

En offentlig institusjon er en organisasjon som er opprettet og finansiert av det offentlige - enten staten, fylkeskommunen eller en kommune. Den har et overordnet samfunnsoppdrag og er ikke drevet med formål om økonomisk overskudd, men for å levere tjenester eller utføre oppgaver som er viktige for samfunnet.

Organisatorisk innretning

Offentlige institusjoner kan ha ulike strukturer avhengig av nivået de opererer på og hvilken sektor de tilhører, men de har ofte følgende nøkkelroller:


	Politisk eller offentlig ledelse: Overordnede beslutninger fattes ofte av politiske organer, som Stortinget, kommunestyrer eller fylkesting, eller av departementer og direktorater.


	Administrativ ledelse: En toppleder, ofte kalt direktør eller etatsleder, har ansvar for daglig drift og iverksetting av politiske vedtak.


	Faglige enheter og ansatte: Her er de som utfører tjenestene eller forvalter regelverket, som lærere i skoler, helsepersonell på sykehus eller saksbehandlere i offentlige kontorer.




Formål og ansvar

Offentlige institusjoner har som hovedmål å ivareta fellesskapets interesser og sørge for at viktige tjenester og reguleringer fungerer. Eksempler på offentlige institusjoner er skoler, sykehus, Nav-kontorer, politi og universiteter. Disse institusjonene må forholde seg til et omfattende regelverk, ofte fastsatt i lover og forskrifter. De er finansiert gjennom skatter og avgifter og må balansere effektivitet med hensyn til rettferdighet, likebehandling og demokratiske prinsipper.

I motsetning til private virksomheter har offentlige institusjoner ofte et mangfold av målsettinger og føringer, som kan være motsetningsfylte. De må for eksempel tilby likeverdige tjenester til alle og samtidig være kostnadseffektive. Politisk styring, sektorhensyn og samfunnsoppdraget kan skape spenninger mellom ulike prioriteringer, noe som gjør styringen av offentlige institusjoner særlig kompleks.




Likhet og overføringsverdi

Begrepet «organisasjon» brukes om en rekke ulike enheter. Ved første øyekast er det kanskje ikke opplagt at Apple Inc., Vega kommune, Leger uten grenser, EU, Øyafestivalen og St. Olavs hospital HF har noe til felles. Likevel omtales de alle som organisasjoner, fordi de deler noen grunnleggende trekk. Som nevnt tidligere har slike enheter styrings- og ledelsesprosesser, normer og verdier, spesialisering, maktstrukturer og samspill mellom mennesker. De har alle strukturer og praksiser som gjør at vi kan forstå dem som organisasjoner, til tross for store forskjeller i formål, størrelse og sektor. Nettopp derfor er det nyttig å ha et begrepsapparat som gjør oss i stand til å forstå hva en organisasjon er, og hvordan den fungerer.

Når du følger nyhetsbildet, ser du ofte at politikere og beslutningstakere forsøker å endre organisasjoner for å gjøre dem mer effektive. Et eksempel er jernbanesektoren, hvor løsninger som oppdeling i selvstendige enheter er inspirert av måten private bedrifter organiseres på. Ideen bak slike reformer er at strukturer og arbeidsformer fra én type organisasjon kan overføre til en annen.

Men det er ikke så enkelt. Forskjeller i betingelser, regler, kultur og formål gjør at en organisasjonsmodell sjelden kan kopieres direkte. For at slike endringer skal lykkes, kreves det en form for translasjon (oversettelse) av ideene til den nye konteksten.

Kjell Arne Røvik6 har vist hvordan organisasjonsmodeller ofte «reiser» mellom ulike bransjer og organisasjoner, men at de sjelden kan overføres direkte. For at slike modeller skal fungere i en ny sammenheng, må de gjennom en tilpasningsprosess, hvor de formes etter de spesifikke betingelsene i den nye organisasjonen. I tillegg kreves det ofte en transformasjon av konseptet, ettersom ingen organisasjoner er helt like.

Dette aspektet blir ofte ignorert, og gjør at mange ledere går inn i en omorganiseringsprosess med en forestilling om at de kan overføre en vellykket oppskrift fra én organisasjon til en annen. De kan for eksempel se på en innovativ og suksessrik organisasjon som Spotify og anta at deres arbeidsmetoder kan innføres i en offentlig etat eller en etablert industribedrift - med samme suksess. Som vi skal se videre i boken, fungerer det aldri slik i praksis. Organisasjoner er forankret i sin egen historie, kultur og omgivelser, og enhver endringsprosess må ta hensyn til dette.




Drivkrefter utenfra

En organisasjon mister fort relevans hvis den ikke forholder seg til det som er rundt selve organisasjonen. Likevel kan det i enkelte virksomheter virke som om det interne livet er det som betyr mest - enten det handler om relasjoner til kolleger og ledere, eventuelle maktkamper eller om lønn og daglige rutiner.7 Men selv disse interne prosessene er en forlengelse av organisasjonens forhold til omgivelsene. Vi bruker begrepet omgivelser når vi snakker om de eksterne faktorene som påvirker en organisasjon.8

En bedrift uten kunder, en kommune uten innbyggere, et idrettslag uten medlemmer, og så videre, vil jo ikke overleve.9 Organisasjoner er tett sammenvevd med sine omgivelser og må kontinuerlig forholde seg til dem. Vi skal utforske dette grundigere i kapittel 11, men det er et tema som vil gå igjen i hele boken. Kort fortalt er en organisasjon ingen øde øy.10 De påvirkes av både direkte faktorer som kunder, leverandører og konkurrenter, og av indirekte forhold, som politiske reguleringer, demografisk utvikling, økonomiske trender, sosiale verdier, teknologisk utvikling og globalisering.


Digitalisering, kunstig intelligens og fremtidens organisasjoner

Digitalisering er en av de mest gjennomgripende kreftene som påvirker organisasjoner i dag. Kunstig intelligens (KI) er et godt eksempel på dette.

KI endrer hvordan organisasjoner fungerer, ved å påvirke arbeidsprosesser, beslutningsgrunnlag og samhandling. Mange virksomheter bruker allerede KI til å automatisere rutineoppgaver, analysere store datamengder («big data») og gi beslutningsstøtte. Dette kan bidra til økt effektivitet, reduserte kostnader og bedre kundetilpasning. Samtidig fører KI og digitalisering til endringer i arbeidshverdagen. Noen medarbeidere opplever KI som en støtte, mens andre frykter at arbeidsoppgaver vil forsvinne, eller at viktige beslutninger overlates til systemer de ikke forstår.

Digitalisering påvirker alt fra informasjonsflyt til arbeidsmåter. Overgangen fra papirbaserte systemer til digitale løsninger, bruk av skybaserte tjenester og implementering av smarte teknologier er eksempler på hvordan digitalisering endrer organisasjoner. For eksempel:


	 Kundeserviceavdelinger bruker KI-drevne chatboter for å håndtere henvendelser raskere, men mer komplekse saker kreves det fortsatt menneskelig behandling.


	 Helsevesenet benytter KI til å analysere pasientdata og gi støtte i diagnostisering, men avgjørende beslutninger tas fortsatt av fagpersoner.




Disse eksemplene viser at KI og digitalisering ikke bare handler om teknologi - de endrer selve organiseringen av arbeid, samspillet mellom mennesker og maskiner, og hvordan organisasjoner tilpasser seg sine omgivelser.



Bærekraft i organisasjoners virkelighet

Flom, uvær, hetebølger, tap av biologisk mangfold og skogbranner preger nyhetsbildet stadig oftere. Kan organisasjoner bare ignorere dette? Nei.

Det kan være krevende for både organisasjoner og enkeltpersoner å forholde seg til slike globale utfordringer, men å lukke øynene for dem er ikke et alternativ. Bærekraft11,12 er ikke lenger et valgfritt hensyn, men en grunnleggende forutsetning for hvordan organisasjoner må drives og utvikles.

Selv om FNs bærekraftsmål har bidratt til økt bevissthet rundt bærekraft, er det fortsatt mange virksomheter der dette står langt nede på agendaen. Noen organisasjoner har riktignok begynt å tilpasse seg gjennom reduserte utslipp, smartere ressursbruk og utvikling av sirkulære forretningsmodeller, men dette er bare begynnelsen.


[image: Oversikt over de 17 bærekraftsmålene vedtatt av FN, presentert som fargede ikoner med tekst, som illustrerer globale mål for bærekraftig utvikling. Figuren er brukt for å koble organisasjoner til bredere samfunnsansvar og bærekraftig utvikling.]
Figur 1.1 FNs bærekraftsmål


Med et organisasjonsperspektiv er det viktig å forstå at bærekraft ikke bare handler om miljø, men også om hvordan mennesker ivaretas i arbeidslivet. Eksempelvis er rettferdige arbeidsvilkår, likestilling, mangfold og helse sentrale temaer. Samfunnsansvaret er helt vesentlig. I tillegg dreier det seg om organisasjoners evne til å tiltrekke seg og beholde kompetanse.

For ledere og medarbeidere er bærekraft ikke bare en strategi på papiret - det må gjennomsyre daglige beslutninger og arbeidsprosesser. Nye krav til rapportering, innovasjon og ansvarlighet former hvordan organisasjoner opererer, samtidig som forventningene til hva en «bærekraftig organisasjon» er, stadig utvikler seg. Noen ser bærekraft som en byrde, mens andre ser det som en mulighet. Uansett perspektiv er det en realitet alle organisasjoner må forholde seg til. Som medarbeidere, kunder og brukere vil vi i økende grad forvente at organisasjoner tar bærekraft på alvor. Det er ikke lenger et spørsmål om organisasjoner skal forholde seg til bærekraft - men hvordan.




Hva gjør norske organisasjoner unike?

Når vi snakker om organisasjoner, kan det være lett å anta at de fungerer noenlunde likt overalt. Mange grunnleggende prinsipper, som struktur, ledelse og strategi, går igjen i organisasjoner på tvers av land og sektorer. Samtidig finnes det viktige særtrekk som gjør norske organisasjoner unike, og disse særtrekkene påvirker både hvordan man jobber som medarbeider, og hvordan man leder. En av de mest markante forskjellene er den norske arbeidslivsmodellen.

Den norske arbeidslivsmodellen bygger på verdier som samarbeid, tillit og medbestemmelse. I motsetning til systemer hvor arbeidsgivere og arbeidstakere står mer atskilt, er modellen en integrert måte å organisere forholdet mellom disse partene på. Den omfatter sterke fagforeninger, tydelige avtaleverk og en kultur der både ansatte og ledere har en forventning om at viktige beslutninger skal diskuteres og forankres bredt.

For medarbeidere innebærer dette at man ikke bare er en ansatt som utfører oppgaver, men en del av et arbeidsfellesskap der medvirkning er en selvsagt del av arbeidskulturen. På mange norske arbeidsplasser forventes det at ansatte tar initiativ, utfordrer etablerte praksiser og bidrar aktivt til forbedringer. Beslutningsprosesser kan derfor ta lengre tid enn i mer hierarkiske systemer, men til gjengjeld skaper det ofte større eierskap til løsningene som velges.

For en leder innebærer dette et annet utgangspunkt enn i mange andre land. Det å være leder i en norsk organisasjon handler sjelden om å gi ordre ovenfra og ned, men om å engasjere medarbeidere, skape et inkluderende miljø og sikre at beslutninger blir godt forankret. Ledelse er i stor grad basert på relasjoner og dialog, og autoritet kommer ikke nødvendigvis fra stillingstittelen, men fra evnen til å skape tillit og bygge gode samarbeidsrelasjoner.

Den norske arbeidslivsmodellen er ikke statisk. Den har utviklet seg gjennom historiske prosesser og forhandlinger mellom partene i arbeidslivet. Selv om den har vært en bærebjelke i norsk arbeidsliv i lang tid, utfordres den stadig av nye arbeidsformer, internasjonale trender og teknologiske endringer. Dette vil vi komme tilbake til senere i boken, men allerede nå er det verdt å merke seg at måten organisasjoner fungerer på i Norge, ikke er tilfeldig - den er et resultat av et samfunnssystem som bygger på en sterk samarbeidskultur og en balanse mellom regulering og fleksibilitet.



Nye utfordringer for organisasjoner

Vi har nå sett på hvordan kunstig intelligens, digitalisering, bærekraft og den norske arbeidslivsmodellen former betingelsene for organisasjoner i Norge. Disse faktorene påvirker både hvordan organisasjoner struktureres og styres, og hvordan arbeidshverdagen til medarbeidere og ledere ser ut. Men det er flere faktorer som virker inn, hvor særlig demografiske endringer er svært vesentlig, uten at vi går nærmere inn på de her.


Internasjonalisering av norsk arbeidsliv

Norske virksomheter opererer ikke bare i en norsk kontekst, men er del av et stadig mer internasjonalt arbeids- og næringsliv. Mange selskaper etablerer seg i utlandet, mens utenlandske virksomheter stadig utvider sin tilstedeværelse i Norge. Samtidig er norsk arbeidsliv i seg selv blitt mer mangfoldig. Innvandrere, flerkulturelle arbeidstakere og internasjonale arbeidsfellesskap utfordrer tradisjonelle arbeidsformer og verdier. Arbeidsgivere må forholde seg til at medarbeidere har ulike erfaringer, språk, kulturelle referanser og arbeidsforventninger. Likevel er det i Norge en klar forventning om at alle skal omfattes av rettigheter som stiller krav til gode arbeidsvilkår, rettferdig lønn og medbestemmelse - verdier som ikke nødvendigvis deles i andre land.


Snøhetta i New York - den norske arbeidslivsmodellen på prøve13

Snøhetta er et norsk arkitektfirma kjent for sitt tverrfaglige samarbeid og en arbeidskultur preget av åpenhet, tillit og involvering. Da selskapet etablerte seg i New York, ønsket de å videreføre denne modellen - men møtte raskt utfordringer.

Den norske arbeidslivsmodellen bygger på samarbeid, flate strukturer og medbestemmelse. I Norge er det en selvfølge at ansatte involveres i beslutningsprosesser, og at fagforeninger har en sentral rolle. I USA, derimot, er arbeidsmarkedet preget av sterkere hierarkier, færre reguleringer og en mer individuell tilnærming til arbeidsforhold. Snøhetta forsøkte å implementere kollektive beslutningsprosesser i sitt New York-kontor. For eksempel la de vekt på å inkludere ansatte i strategiske valg og tilrettelegge for dialog mellom medarbeidere og ledelse. Men i USA er det langt vanligere at ledere tar beslutninger uten omfattende involvering fra ansatte. Noen medarbeidere opplevde det som uvant å bli invitert til å delta i avgjørelser, mens andre var skeptiske til hvor reell denne medvirkningen var. En annen utfordring var mangelen på et formelt system for ansattes medbestemmelse. I Norge er fagforeninger ofte en garantist for ansattes rettigheter og medvirkning, mens Snøhetta i New York måtte finne alternative løsninger. De innførte derfor en ansattrepresentant som fungerte som et bindeledd mellom medarbeidere og ledelsen. Dette ga en viss form for innflytelse, men uten de klare strukturelle rammene man kjenner fra Norge. I tillegg måtte Snøhetta tilpasse seg et amerikansk arbeidsmarked med kortere oppsigelsestid og svakere jobbtrygghet. I Norge er det en forventning om langsiktige ansettelsesforhold, mens ansatte i USA ofte er vant til større mobilitet og mindre jobbsikkerhet. Snøhetta ønsket å beholde en stabil arbeidsstyrke, men måtte samtidig forholde seg til en mer fleksibel arbeidskultur.

Til tross for utfordringene klarte Snøhetta å skape et arbeidsmiljø i New York som skilte seg fra mange andre amerikanske arkitektfirmaer. De videreførte en kultur preget av samarbeid og deling, men med nødvendige tilpasninger til amerikanske forhold. Erfaringen viser at den norske arbeidslivsmodellen ikke uten videre kan overføres til andre land, men at elementer av den kan fungere - hvis de tilpasses lokale betingelser.





Plattformøkonomi og teknologiske endringer

Den norske arbeidslivsmodellen utfordres stadig. Plattformøkonomien, med selskaper som Foodora, Bolt og Uber, har skapt en ny form for arbeidstilknytning. Her er arbeidstakerne ofte selvstendige oppdragstakere snarere enn ansatte, noe som gir større fleksibilitet, men samtidig færre rettigheter og mindre forutsigbarhet. Mens noen ser dette som en innovativ måte å organisere tjenester på, argumenterer andre for at det uthuler arbeidstakerrettigheter og skaper nye former for økonomisk usikkerhet. Hvordan slike modeller skal reguleres i Norge, og hvorvidt de kan tilpasses en skandinavisk velferdsmodell, er en pågående debatt.14

Digitalisering og teknologi skaper både utfordringer og muligheter i arbeidslivet. Digitale samarbeidsplattformer og fjernarbeid gir økt fleksibilitet, men utfordrer samtidig etablerte arbeidsformer. Når medarbeidere sjelden møtes fysisk, stilles det nye krav til både ledelse og samhandling. Dette gjelder ikke bare i kunnskapsorganisasjoner, men også i yrker der teknologi gradvis overtar oppgaver. Samtidig åpner teknologi for større inkludering. Digitale løsninger gjør det enklere for personer med funksjonsnedsettelser å delta i arbeidslivet, og fjernarbeid gir flere mulighet til å kombinere jobb og familie.

Den teknologiske utviklingen skjer parallelt med demografiske endringer. En aldrende befolkning betyr at flere må stå lenger i jobb, samtidig som tilgangen på unge arbeidstakere blir mindre. Dette stiller økte krav til kompetanseutvikling og tilpasning av arbeidsforhold, særlig i bransjer med stort arbeidskraftbehov, som innenfor helse og omsorg. Samtidig reises stadig nye spørsmål om hvordan arbeid skal fordeles mellom mennesker og teknologi, hvilke yrker som vil forsvinne, og hvilke som vil vokse frem. Endringene kommer ikke bare utenfra - de skjer også innenfor organisasjoner, gjennom måten mennesker samhandler, tar beslutninger og skaper mening i arbeidet sitt på.

Det er sannsynlig at du som leser denne boken, i stor grad vil forholde deg til arbeidslivsorganisasjoner i Norge. Det betyr ikke nødvendigvis at du vil jobbe i en virksomhet med norske eiere, men organisasjonen må likevel tilpasse seg den norske konteksten. Medarbeidernes rettigheter, vekt på medvirkning og fagforeningenes rolle sammen med myndighetenes aktive involvering er sentrale trekk ved arbeidslivet her. Likevel lever vi ikke i en boble. Globale trender, klimaendringer, teknologiske innovasjoner og nye måter å organisere arbeid på vil fortsette å utfordre norske organisasjoner. Forståelsen av hva det vil si å være en organisasjon, hva en leder gjør, og hvordan ansatte opplever arbeidshverdagen, er dermed i kontinuerlig endring.




Måter å forstå organisasjoner på

Vi har nå sett på noen av de viktigste drivkreftene som påvirker organisasjoner, som teknologi, bærekraft og den norske arbeidslivsmodellen. Før vi går dypere inn i hvordan organisasjoner styres, ledes og utvikles, vil vi reflektere over hva det egentlig vil si å forstå organisasjoner. Hvordan skapes mening i organisasjoner? Hvordan formes beslutninger, og i hvilken grad er de rasjonelle? Hvilke perspektiver preger vår måte å tenke om organisasjoner på?

Forståelse av organisasjoner skjer ikke bare gjennom analyser og teorier -den utvikles også kontinuerlig innenfor organisasjoner, gjennom handlinger, samtaler, konflikter og tilpasninger. Når vi arbeider i en organisasjon, er vi en del av en prosess der vi tolker, påvirker og formes av omgivelsene. Hvordan denne forståelsen oppstår, og hvilke mekanismer som ligger bak, har stor betydning for styring og ledelse.


Er organisasjoner rasjonelle?

Mange teorier om hvordan mennesker handler i organisasjoner bygger på en idé om objektiv rasjonalitet - at det finnes én riktig løsning eller handling i en gitt situasjon.

Denne tilnærmingen antar at organisasjoner kan planlegges og styres på en forutsigbar måte. Men menneskelig atferd er langt mer kompleks. I motsetning til naturvitenskapelige lover, som tyngdekraften, finnes det ingen eksakte regler for hvordan mennesker samhandler i organisasjoner.

Økonomifaget har tradisjonelt lagt til grunn at mennesker tar rasjonelle valg basert på maksimering av nytte. Innen organisasjonsfaget finnes det også teorier som bygger på lignende antakelser. Men er vi egentlig så rasjonelle? Tenk på hvordan du velger en ny mobiltelefon - skjer det basert på en perfekt, objektiv analyse? Svaret er ofte nei.

I realiteten er vi begrenset rasjonelle. Når beslutninger tas i organisasjoner -enten det gjelder store strategiske valg eller mindre hverdagslige avklaringer - skjer det innenfor rammer av usikkerhet, manglende informasjon og ulike oppfatninger av hva som er riktig valg. Vi kommer tilbake til dette i kapittel 8 når vi ser nærmere på beslutningsprosesser, men allerede nå kan vi slå fast at organisasjoner ikke kan styres eller forstås som rent mekaniske systemer.



Meningsskaping - hvordan forstår vi det som skjer i organisasjoner?

Du skal jobbe i en virksomhet i mange år, kanskje skal du også ha ansvar der og være leder. Da må du forstå hva som foregår. Men det er på ingen måte opplagt at du har samme forståelse av ting som foregår der, som dine kolleger. Snarere tvert imot, oftest har vi varierende forståelser av både hvordan vi skal oppfatte ting, og hva som foregår. Det dreier seg om meningsskaping, på engelsk sensemaking.

Vi skaper mening gjennom å fortolke hendelser, erfaringer og samspill med andre. Dette er ikke en passiv prosess - vi konstruerer aktivt vår forståelse av virkeligheten.


Hva tenker du om dette?

Tenk tilbake på en situasjon i en organisasjon der du måtte forstå hva som skjedde. Forklar gjerne situasjonen til en medstudent eller kollega for å ha noen å diskutere og reflektere sammen med. Kanskje var det et møte med uklar kommunikasjon, en endring som ble introdusert, eller en uventet reaksjon fra en kollega.


	Hvordan forsto du situasjonen der og da? Kanskje andre oppfattet den annerledes?




Når vi skaper mening i organisasjoner, trekker vi på tidligere erfaringer, normer og felles forståelser, men disse er ikke alltid like for alle. Det som virker opplagt for én person, kan tolkes annerledes av en annen. Dette gjør meningsskaping både viktig og utfordrende i organisasjoner. Ved å reflektere over hvordan du selv og andre tolker situasjoner, blir du mer bevisst på hvordan organisasjoner fungerer i praksis, og hvordan vi alle, bevisst eller ubevisst, bidrar til å forme dem.



Dette er et tema vi vil gå dypere inn i neste kapittel, der vi ser nærmere på hvordan meningsskaping påvirker styring og ledelse i organisasjoner.



Flere faglige tilnærminger til organisasjonsforståelse

Organisasjoner kan altså forstås på mange måter. Det er derfor ikke hensiktsmessig å snakke om én organisasjonsforståelse. I denne boken har vi en pragmatisk, kritisk, men konstruktiv tilnærming til organisasjoner, og vi vektlegger praksis. Organisasjonsfaget er flerfaglig, og som vi alt har nevnt, trekker vi på innsikter fra statsvitenskap, psykologi, økonomi og sosiologi for å gi en bred forståelse av hvordan organisasjoner fungerer.

Vårt mål er å gi deg som leser en bedre forståelse av hvordan det er å arbeide i og lede en organisasjon.15 Derfor vil vi særlig rette oppmerksomheten mot styring, ledelse og beslutningsprosesser. Når vi ser på organisasjoner fra ulike perspektiver, blir det tydelig at kompleksitet, dilemmaer og paradokser er en naturlig del av organisasjonslivet. Dette er noe vi skal utforske videre i neste kapittel.




Organisasjoner som virkemiddel

Organisasjoner eksisterer ikke bare for sin egen del. De er virkemidler for å oppnå noe, for å løse problemer, skape verdi eller ivareta interesser. Ulike organisasjoner tjener ulike formål, men felles for dem er at de gir struktur og retning til menneskers kollektive handling.

NATO er organisert som en internasjonal forsvarsallianse for å sikre medlemslandenes sikkerhet. EU har som formål å fremme samarbeid og utvikling mellom europeiske stater. Nasjonale og internasjonale organisasjoner settes i sving for å håndtere bærekraftsutfordringer. Samtidig organiserer enkeltpersoner og grupper seg, i aksjoner, nettverk og kampanjer, for å påvirke samfunnet nedenfra.


Hva tenker du om dette?

Greta Thunberg startet «Skolstrejk för klimatet» i 2018, da hun satte seg utenfor den svenske Riksdagen. Dette utviklet seg til en internasjonal bevegelse med slagordet «Fridays for Future», og Thunberg har blitt et viktig symbol for klimakampen.


	Er dette en organisasjon, eller bare en bevegelse?


	Hva mener du må til for at noe skal kunne kalles en organisasjon?




Diskuter dette med en medstudent, kollega, venn eller noen andre.



Selv om mange overnasjonale organisasjoner får stor oppmerksomhet, er det mindre og mer avgrensede organisasjoner de fleste av oss vil møte i arbeidslivet. En lokal bedrift med ti ansatte og en offentlig etat med tusenvis av medarbeidere kan ha vidt forskjellige formål, styringslogikker og rammevilkår, men begge fungerer som organisasjoner og som virkemidler for å nå bestemte mål. Enten målet er å sikre borgernes rettigheter eller å skape lønnsomhet, må arbeidet organiseres.


Forståelse av det som foregår inne i organisasjonen

I arbeidslivet vil du oppleve organisasjoner fra innsiden. Dette er en verden preget av formelle strukturer, målsettinger, strategier - men også av mennesker, kultur og uforutsigbare dynamikker.

Noe av det første du vil legge merke til, er de formelle trekkene - visjoner, verdier, målsettinger og strategier. Kanskje finner du slagord som «inkluderende, raus, nyskapende» i glansede brosjyrer, eller målformuleringer som «vi skal skape gode kundeopplevelser» og «vi skal bli mer effektive».

Bedrifter utvikler strategier for å nå disse målene, med planer for vekst, kompetanseutvikling og effektivisering. Men hvordan henger dette sammen med hva som faktisk skjer i hverdagen?

«Spoiler alert»: Du vil sjelden finne samsvar mellom en organisasjons visjon, målsettinger og strategiske planer - og hvordan ting faktisk gjøres i praksis. Det kommer vi tilbake til i kapittel 3 og videre utover i boken.




Alt henger sammen med alt - bokens videre struktur

Dette kapittelet har gitt en smakebit på hva organisasjoner er, hvordan de fungerer, og hvilke mangfoldige tilnærminger som finnes. Vi har berørt flere sentrale temaer innen organisasjonsforståelse, men dette har kun vært en forsiktig introduksjon. I de kommende kapitlene skal vi utforske temaene mer systematisk.

Det er viktig å være bevisst på at både valg av temaer og hvordan de presenteres, reflekterer et bestemt perspektiv. Ingen fagbok kan dekke alt, og vår fremstilling er et utvalg av mulige tilnærminger. Dette betyr ikke at andre perspektiver er mindre relevante - snarere at organisasjonsforståelse er et dynamisk felt, hvor ulike innfallsvinkler gir forskjellige innsikter.

Vi har strukturert boken på en måte som skal gjøre det enklere for deg å få oversikt over kompleksiteten i organisasjoner. Samtidig er det viktig å huske at ingen temaer kan forstås isolert.

Tidligere statsminister Gro Harlem Brundtland sa en gang: «Alt henger sammen med alt.» Det samme gjelder for organisasjoner. Selv om boken er delt inn i kapitler med spesifikke temaer, vil mange av dem overlappe, utfylle hverandre og måtte forstås i sammenheng. Når vi diskuterer ledelse, berører vi også organisasjonskultur. Når vi ser på beslutningsprosesser, trekker vi inn makt og rasjonalitet. Når vi snakker om strategi, henger det sammen med struktur og målsettinger. Med dette som bakgrunn går vi nå videre til å utforske organisasjoner mer inngående - kapittel for kapittel.


Kapittel 2 - Organisasjoner: Hva - hvorfor - hvordan

I dette kapittelet går vi dypere inn i hva organisasjoner er, hvilke fellestrekk de har, og hvordan de skiller seg fra hverandre. Vi presenterer en overordnet modell som gir en rød tråd gjennom resten av boken. Videre diskuterer vi hvordan organisasjoner kan forstås som verdiskapingsprosesser, samtidig som vi problematiserer denne tilnærmingen. Vi ser også på ulike perspektiver innen organisasjonsteori og hvordan de påvirker måten vi forstår og styrer organisasjoner på. I tillegg trekker vi frem sentrale konsepter som meningsskaping, paradokser og dilemmaer, og viser hvordan konteksten påvirker organisasjoners muligheter og begrensninger.



Kapittel 3 - Hva er organisasjoner til for? - Formål, mål, strategier

Alle organisasjoner er opprettet med en hensikt, og for å oppnå sine mål må de ha en strategi og en struktur som støtter dette. I dette kapittelet ser vi nærmere på hvordan organisasjoner formulerer og balanserer mål, ofte i møte med målkonflikter og kompleksitet. Vi introduserer begreper som visjon, misjon, formål og strategi, og diskuterer hvordan disse brukes i teori og praksis. Videre ser vi på strategi som både posisjonering, prosess og intensjon, og vi undersøker hvorfor det ofte er et gap mellom strategier på papiret og strategier i praksis, blant annet gjennom å diskutere begrepet «organisatorisk hykleri».



Kapittel 4 - Organisasjonsstrukturer og formell organisering

Organisasjonsstrukturen fungerer som et skjelett som definerer hvordan arbeidsdeling, ansvar og beslutningsmyndighet fordeles. I dette kapittelet ser vi på ulike former for organisasjonsstrukturer og hvordan disse påvirker styring og koordinering. Vi introduserer idealtyper av organisasjonsstrukturer, fra hierarkiske til mer fleksible nettverksstrukturer, og ser på hvordan lovgivning og reguleringer påvirker organisasjoners rammer. I tillegg diskuterer vi hvordan styring av menneskelige ressurser er en viktig del av organisasjoners effektivitet og kultur.



Kapittel 5 - Mennesker i organisasjonen - forståelse av atferd

Organisasjoner består av mennesker, og for å forstå mennesker må vi forstå hvordan individet tenker, handler og påvirkes av konteksten. Dette kapittelet tar for seg sentrale psykologiske mekanismer, som persepsjon, motivasjon og emosjoner, og viser hvordan disse påvirker arbeidslivet. Vi diskuterer hvordan medarbeidere utvikler seg i organisasjoner, og hvordan ledere kan tilrettelegge for engasjement og utvikling. Videre ser vi på temaer som konflikthåndtering og kommunikasjon, og hvordan dette former samspill på arbeidsplassen.



Kapittel 6 - Organisasjonskultur og identitet - dybden i menneskers felles forståelse

Hvordan skapes og opprettholdes en organisasjonskultur? Dette kapittelet ser nærmere på hvordan normer, verdier og uformelle regler påvirker hvordan organisasjoner fungerer. Vi diskuterer hvordan kultur kan variere på tvers av organisasjoner, sektorer og nasjonale grenser, og hvordan organisasjonskultur kan styrkes eller endres. Et sentralt spørsmål er hvorvidt organisasjonskultur kan styres, og i hvilken grad ledelsen faktisk har mulighet til å påvirke den.



Kapittel 7 - Makt, beslutninger og konflikter i organisasjoner

Beslutningstaking er en av de viktigste aktivitetene i en organisasjon. Hvordan tas beslutninger? I dette kapittelet ser vi på beslutningsprosesser, rasjonalitet og de ulike faktorene som påvirker hvordan valg tas. Vi diskuterer begreper som begrenset rasjonalitet, kognitive skjevheter og maktdynamikker i organisasjoner. Videre går vi inn på organisasjonspolitikk og hvordan maktfordeling og uformelle prosesser påvirker beslutningstaking og -gjennomføring.



Kapittel 8 - Samhandling: Kommunikasjon, team og arbeidslivets strukturer

For at organisasjoner skal fungere, må mennesker samarbeide. Foruten kommunikasjon i organisasjoner, ser vi i dette kapittelet nærmere på hvordan samspill i grupper og team påvirker organisasjoners effektivitet og innovasjon. Vi diskuterer teamarbeid som konsept, hvilke faktorer som skaper velfungerende team, og hvordan samarbeid kan fremmes eller hemmes av organisasjonsstruktur og kultur. Vi ser også nærmere på den norske arbeidslivsmodellen og hvordan tillit og medvirkning preger samspillet mellom ansatte og ledere.



Kapittel 9 - Ledelse - funksjon, relasjon og forståelse

Ledelse er et av de mest omtalte temaene innen organisasjonsstudier, men hva innebærer det egentlig? Dette kapittelet ser på ulike forståelser av ledelse, fra klassiske lederroller til nyere perspektiver på distribuert og relasjonell ledelse. Vi diskuterer hvordan forventninger til ledere varierer mellom sektorer og kulturer, og vi ser på hvordan paradokser og dilemmaer preger lederrollen i praksis.



Kapittel 10 - Forandringer: Læring, innovasjon og organisasjonsendring

Organisasjoner er i konstant endring, enten gjennom planlagte omstillinger eller gradvis tilpasning til omgivelser. I dette kapittelet ser vi på hvordan organisasjoner håndterer endring, hvorfor endringsprosesser ofte møter motstand, og hvordan innovasjon kan skapes. Vi diskuterer også hvordan organisasjoner lærer, og hvordan kunnskap utvikles og deles mellom individer, grupper og organisasjoner.



Kapittel 11 - Organisasjoner i samspill med interessenter og omgivelsene

Ingen organisasjoner eksisterer i et vakuum - de er avhengige av og påvirket av omgivelsene. I dette kapittelet ser vi på hvordan eksterne krefter som markeder, reguleringer, teknologiutvikling og bærekraftspress påvirker organisasjoner. Vi diskuterer interessenthåndtering, legitimitet og globaliseringens betydning for hvordan organisasjoner opererer i en stadig mer sammenkoblet verden.



Kapittel 12 - Fra organisasjonsforståelse til kritisk innsikt - organisasjoner i bevegelse

Organisasjoner formes av makt, språk og etikk, og vi utfordrer her etablerte forståelser av ledelse og organisering. Vi diskuterer hvorfor enkelte modeller opprettholdes, selv når de ikke fungerer, og hvordan organisasjonsspråk kan gi inntrykk av kontroll som ikke nødvendigvis speiler virkeligheten. Etikk brukes både som styringsverktøy og legitimeringsstrategi, noe som kan skape spenninger mellom idealer og praksis. Til slutt reflekterer vi over hvordan organisasjonsfaget utvikler seg, og hvordan kritiske perspektiver kan gi dypere innsikt i organisasjoners kompleksitet og dynamikk.



Kapittel 13 - Fra design til handling - organisasjoner i praksis

I dette avsluttende kapittelet løfter vi blikket og ser på organisasjonsforståelse i et bredere perspektiv. Vi trekker inn noen sentrale bidrag innen organisasjonsteori og ser på kritiske tilnærminger. Vi diskuterer hvordan paradokser og dilemmaer preger organisasjoner. Til slutt gir en oppsummering av hvordan kunnskapen fra boken kan brukes i praksis og reflekterer over hvordan forståelse av organisasjoner er relevant for deg som leser - enten du skal arbeide i, lede eller analysere organisasjoner. Vi håper innsikter fra denne boken kan hjelpe deg til å navigere i en verden der organisasjoner stadig må tilpasse seg nye utfordringer.




Vi avanserer - en guide til videre lesing

Etter hvert som vi beveger oss videre i boken, vil språket og fremstillingen bli mer avansert. Du vil møte flere faglige begreper, teoretiske modeller og komplekse problemstillinger. Samtidig vil vi sørge for at stoffet forblir tilgjengelig gjennom eksempler, refleksjoner og praktiske anvendelser. Målet er at du gradvis bygger en dypere forståelse av organisasjoner, og at du kan se sammenhenger mellom teori og praksis.


Hvordan lese denne boken?

Du har sikkert allerede lagt merke til noen av virkemidlene vi bruker for å gjøre stoffet lettere å følge, med bruk av for eksempel refleksjonsboks. For å gjøre boken mer tilgjengelig og pedagogisk strukturert har vi inkludert en rekke faste elementer som skal hjelpe deg med å navigere gjennom stoffet:


	Definisjoner: Viktige begreper forklares kortfattet i margen, slik at du enkelt kan slå dem opp.


	Refleksjon: Her er det spørsmål og små oppgaver som hjelper deg med å tenke kritisk og relatere stoffet til egne erfaringer. Dette er markert med et refleksjonssymbol.


	I praksis: Vi gir korte eksempler fra virkelige organisasjoner som illustrerer teoriens anvendelse i praksis. Et koffertsymbol visualiserer praksiseksempler.


	Fordypning: For deg som ønsker å gå dypere inn i et tema, gir disse tekstboksene en mer detaljert gjennomgang av utvalgte problemstillinger eller teoretiske konsepter. Dette kjenner du igjen ved at det er markert med et dokumentsymbol.


	Paradokser: Organisasjoner er fulle av motsetninger. I disse tekstboksene ser vi nærmere på dilemmaer og paradokser ledere og medarbeidere må håndtere. Symbolet som brukes for paradokser er en balansevekt.




I tillegg starter hvert kapittel med læringsmål, slik at du får en oversikt over hva du bør få ut av lesingen. Videre vil du i den digitale støtteboken finne ytterligere læringsmateriale, se www.organisasjonsforståelse.no for mer om dette.

For å gjøre det enklere å forstå komplekse fenomener benytter vi oss i utstrakt grad av figurer og tabeller, som oppsummerer viktige poenger og gir visuelle verktøy for å se sammenhenger og strukturer. Som du muligens har registrert, bruker vi også sluttnoter i stedet for løpende referanser i parentes. Dette gjør teksten mer flytende, samtidig som vi bevarer den akademiske etterretteligheten. Om du ønsker å fordype deg i kildene eller finne ytterligere litteratur, finner du henvisningene i notene bakerst i boken.

Med denne leseguiden håper vi å gi deg verktøyene du trenger for å få mest mulig ut av boken. Nå er det på tide å dykke dypere inn i organisasjonsforståelse.




1  I boken anvender vi særlig begrepene institusjon og organisasjon, mens «virksomhet», «bedrift» og «selskap» brukes mer deskriptivt. «Selskap» er ofte en oversettelse av det engelske «corporation» og forbindes gjerne med formelle juridiske enheter. Begrepene har ulik betydning i ulike kontekster, men overlapper ofte i praksis.



2  Denne definisjonen har mange fellestrekk med den som Amatai Etzioni (1964/1978) legger til grunn. Det er også ryddig å gjøre oppmerksom på at boken Hvordan organisasjoner fungerer av Jacobsen og Thorsvik (2019) gir en lignende definisjon. Utover i boken vil vise varianter, nyanser og presiseringer av hvordan en organisasjon kan forstås og defineres.



3  Læring og refleksjon er også et eget tema i organisasjoner, som vi kommer mer inn på i kapittel 10.



4  Det finnes også varianter av aksjebaserte selskapsformer. Et allmennaksjeselskap, ASA, er en slik variant og retter seg mot et større antall investorer. Hovedforskjellen fra et AS er at aksjene i et ASA kan kjøpes og selges fritt på børsen, og det stilles strengere krav til egenkapital og rapportering.



5  Også offentlige virksomheter kan være juridisk innrettet som aksjeselskaper (AS). Eksempler er Statkraft AS og Avinor AS, som drives som egne juridiske enheter med staten som eier og er derved helfinansiert gjennom det offentlige.



6  Se f.eks. Røviks bidrag gjennom særlig Trender og translasjoner (2007) og A translational theory of knowledge transfer (2023).



7  Det finnes flere gode og morsomme fremstillinger av dette. Se f.eks. den britiske (og gjerne også den amerikanske) utgaven av The office, eller Etaten på NRK med bl.a. Atle Antonsen.



8  På engelsk brukes begrepet environment. Det er, som vi kommer inn på i boken, flere dimensjoner og elementer knyttet til omgivelser. Det kan være verdt å ha i bakhodet at på engelsk brukes environment også når vi snakker om miljømessige forhold, bl.a. relatert til bærekraft. På norsk er «miljø» eller «kontekst» mulige begreper, men ingen av disse ville dekket meningen så godt som «omgivelser» gjør.



9  Omgivelser har vært et viktig tema for mange innen organisasjonsfaget, bl.a. hos Lawrence og Lorsch (1967) og Thompson (1967), men også Freeman (1984), Drucker (1954), Pfeffer og Sala-nick (1978) og Scott (2008) tar for seg dette som sentrale elementer. Mer om dette i kapittel 11.



10  Inspirasjonen til «øde øy» kommer fra artikkelen om interessenter og prosjekter av Engwall, 2003.



11  Denne definisjonen er fra Brundtlandkommisjonen (Brundtland, 1987).



12  Miljømessig dimensjon er relativt selvforklarende, sosial bærekraft handler om rettferdige arbeidsvilkår, inkludering, helse og utdanning, mens økonomisk og styringsmessig bærekraft dreier seg om ansvarlig økonomisk drift, langsiktig verdiskaping og etisk forvaltning, inkludert gjennomsiktige beslutningsprosesser og antikorrupsjonstiltak. Vi kommer mer inn på de ulike dimensjonene av bærekraft i kapittel 11.



13  Snøhetta (https://www.snohetta.com/ about) er et anerkjent arkitektfirma og har blant mange andre ting også tegnet Operahuset i Oslo og Biblioteket i Alexandria, Egypt. Hele denne casen er basert på den interessante artikkelen av Børve og Kvande (2018), og bokkapit-telet til Heggem og Kvande (2015). Takk til professor Elin Kvande, NTNU for tips om å bruke denne casen.



14  Vi bruker begrepet «den norske arbeidslivsmodellen», men det snakkes også om «den nordiske modellen» «den norske samarbeidsmodellen», «samarbeidsmodellen», «den norske modellen», «trepartssamarbeidet», «parts-modellen», og noen andre varianter. Det er nyanser mellom disse, men vi holder oss stort sett til å omtale den som «den norske arbeidslivsmodellen».



15  På engelsk brukes begrepene managing og organizing om dette, og en betydelig del av denne boken er inspirert av nettopp boken Managing and organizations (Clegg mfl., 2025).









2
Organisasjoner: Hva - hvordan - hvorfor


Læringsmål

Etter å ha lest dette kapittelet vil du kunne


	gjøre rede for hva en organisasjon er, og forklare hvordan organisasjoner formes og virker i ulike sammenhenger


	forklare hvordan organisasjoner omformer ressurser til resultater gjennom strukturerte og dynamiske prosesser


	beskrive hovedmodellen for organisasjonsforståelse og bruke den til å analysere konkrete organisatoriske situasjoner


	forklare hvordan institusjonelle forhold og samfunnsmessige omgivelser preger organisasjoners virksomhet


	drøfte hvordan organisasjoner kan forstås og fortolkes på ulike måter, og hvordan meningsskaping påvirker handlinger i organisasjoner


	reflektere over hvordan kompleksitet, motstridende krav og paradokser er en del av organisasjoners hverdag






I det innledende kapittelet skisserte vi noen sentrale trekk ved organisasjoner. Nå går vi dypere inn i hvordan organisasjoner kan forstås. Selv om du kanskje ikke har vært leder eller medarbeider i en organisasjon, har du som tidligere nevnt likevel erfaring med organisasjoner - gjennom for eksempel skolegang, fritidsaktiviteter eller kontakt med offentlige tjenester.

For å gjøre det mer konkret kan vi bruke skolen som et eksempel. Skolen er en organisasjon, og selv om vi ofte forbinder den med læring, har den også mange av de egenskapene vi vil utforske i dette kapittelet. Skoler omformer ressurser - elever, lærere, læremidler og bygninger - til resultater som kunnskap, ferdigheter og samfunnsborgere. Skolen skaper også arbeidsplasser, gjør det mulig for foreldre å være i arbeid og er en del av en større offentlig struktur som reguleres av myndighetene. Alt dette er eksempler på verdiskaping og samtidig en synliggjøring av at legitimitet er viktig for organisasjoner.

Denne typen verdiskapingsprosess, der ressurser omformes til resultater, er en grunnleggende egenskap ved alle organisasjoner - enten vi snakker om skoler, bedrifter, sykehus eller frivillige organisasjoner. For å forstå denne helheten bedre presenterer vi en overordnet modell, som vi kaller hovedmodellen eller transformasjonsmodellen for organisasjoner. Den hjelper oss med å se sammenhengene mellom ulike faktorer som påvirker hvordan organisasjoner fungerer. Samtidig er det viktig å forstå at organisasjoner ikke bare handler om produksjon og resultater, men også om hvordan mennesker skaper mening rundt seg.

Meningsskaping og ulike perspektiver er sentrale for en nyansert forståelse av hva organisasjoner faktisk er, og hvordan vi skal forholde oss til dem. Hvordan vi analyserer organisasjoner, påvirkes av hvilken kontekst vi ser dem i. I denne boken legger vi særlig vekt på norske forhold, noe som innebærer at vi kobler organisasjonsforståelse til sentrale trekk ved den norske arbeidslivsmodellen og dens betydning for hvordan organisasjoner fungerer.

Eksempelet med skolen illustrerer bare én type organisasjon. De grunnleggende prinsippene vi nå skal gå gjennom, gjelder like mye for virksomheter i privat sektor, offentlige organisasjoner og frivillige initiativer. En dypere forståelse av organisasjoner gir verdifulle innsikter i hvordan virksomheter fungerer, hvordan beslutninger tas, og hvilke mekanismer som påvirker utvikling og endring.


Hva er en organisasjon?

FN, Microsoft, Stortinget, Norges Fotballforbund, Vinmonopolet har det til felles at vi betegner dem som organisasjoner. Det innebærer at de har noen egenskaper som gjør at de kan oppfattes som noe som er så likt at de kan beskrives som samme fenomen. Vi har allerede definert hva som ligger i begrepet organisasjon.

I organisasjonsfaget finnes det, som vi alt har vist, mange ulike definisjoner på hva en organisasjon er. Noen legger vekt på hva organisasjoner gjør, altså arbeidsprosessene. Andre er opptatt av hvordan organisasjoner formes gjennom kommunikasjon. Noen ser dem først og fremst som strategiske aktører. Slike ulike måter å forstå organisasjoner på hjelper oss å se dem som systematiske, målorienterte fellesskap.1 Vi skal nå se nærmere på noen sentrale elementer i slike definisjoner.

Et av de viktigste er formål. Alle organisasjoner har et formål, uavhengig av type og sektor. En frivillig miljøvernorganisasjon som Natur og Ungdom, en sjømatprodusent som SalMar eller et Nav-kontor har til felles at de er opprettet for å jobbe mot et formål. Uansett hvor tydelig eller endringspreget formålet er, er det alltid forbundet med verdiskaping. Hva slags verdi som skapes, vil variere: økonomisk verdi (som ved lakseoppdrett), miljømessig verdi (Natur og Ungdom) eller sosial verdi (Nav-kontor). I neste kapittel skal vi se nærmere på ulike typer formål og verdier og hvordan disse kan være mer komplekse enn de først kan virke.

At organisasjoner strever mot å oppnå definerte mål er et fundamentalt utgangspunkt. Dette er det som skiller dem fra en tilfeldig gruppe mennesker som samhandler uten en felles målsetting. For eksempel vil en vennegjeng ikke nødvendigvis være en organisasjon, siden den ikke har et klart definert felles mål. En organisasjon er også en formell enhet med juridiske og økonomiske forpliktelser som gjerne er knyttet til målsettingen.2 Uformelle organisasjoner, som en lesesirkel, vil likevel ha mål og en viss struktur - for eksempel å møtes neste uke for å diskutere den nyeste boken til Jo Nesbø - men vil neppe være formelt organisert utover å bestemme hvor de skal møtes og hva de skal diskutere. Det vil heller ikke være juridiske eller økonomiske forpliktelser involvert. Likevel er det ofte uklart hvor spesifikke eller entydige organisasjonsmål faktisk er, noe vi vil diskutere videre i neste kapittel (kapittel 3).

For å nå disse målene er det spesifikke oppgaver som må utføres. Dette innebærer å produsere den verdien organisasjonen skal levere. For eksempel kan et bryggeri produsere øl, en helseinstitusjon tilby omsorgstjenester eller et idrettslag utarbeide treningsprogrammer. Å levere den tiltenkte verdien forutsetter støttefunksjoner som markedsføring, salg og administrasjon i tillegg til den primære produksjonen, omsorgen eller treningen.

For at en organisasjon skal fungere effektivt, kan ikke alle gjøre det samme, og den må da utformes slik at den er målrettet strukturert. En strukturert arbeidsdeling og spesialisering av oppgaver innebærer spørsmål om styring, beslutningsmyndighet, koordinering og formalisering, alt med sikte på måloppnåelse. Det ville være lite hensiktsmessig om det er tilfeldig hvem som gjør hva og hvordan i en organisasjon. Hvordan en organisasjon struktureres og styres, blir dermed et sentralt tema i kapittel 4.

Organisasjoner består som kjent først og fremst av mennesker, og disse må forholde seg til hverandre og til eksterne aktører. Det er kjernen i det å betrakte en organisasjon som et sosialt system. Organisasjoner er ikke selvstyrte maskiner - de formes og drives av mennesker som må samhandle for at helheten skal fungere. Det er enkeltmennesker med ulike interesser, forståelser og preferanser som skal få til dette. Over tid utvikler det seg felles normer og verdier, som til sammen utgjør organisasjonens kultur. Organisasjoner er del av et større miljø hvor mennesker, ideer, praksiser hele tiden strømmer inn og ut. Denne utvekslingen med omgivelsene er avgjørende for organisasjonens legitimitet, utviklingsmuligheter og overlevelse. Organisasjoner er dynamiske, preget av kontinuerlige prosesser som endrer seg over tid - noen ganger nesten umerkelig, andre ganger dramatisk, slik vi har sett med hendelser som covid-19-pandemien. Det er derfor nødvendig å forstå organisasjoner som pågående prosesser, og ikke som statiske enheter.3


Omforming av ressurser til resultater

Organisasjoner kan forstås som systemer som omformer ressurser til resultater. Dette er en forenklet, men mye brukt fremstilling, særlig innen økonomifaget, hvor organisasjoner ofte beskrives som produksjonsenheter.

Ressursene (input) hentes fra omgivelsene, som leverandører, samarbeidspartnere og andre aktører som bidrar til organisasjonens aktivitet. Innenfor organisasjonen skjer det en transformasjonsprosess, der ressurser bearbeides, kombineres og videreutvikles.4 Eksemplene er mange: en kaffebarkjede som serverer drikke og mat, et transportselskap som frakter mennesker og varer, eller en festivalorganisasjon som skaper opplevelser og møteplasser. Resultatene (output) kan være materielle, som fysiske produkter, eller immaterielle, som tjenester, kunnskap, opplevelser eller relasjoner.


[image: En enkel modell som viser at organisasjoner tar inn ressurser, bearbeider disse gjennom en transformasjonsprosess, og skaper resultater. Figuren illustrerer kjerneideen om at organisasjoner er systemer som omformer innsatsfaktorer til ulike typer output.]
Figur 2.1 Organisasjoner som transformasjonsprosess


Transformasjonsprosesser er ikke nødvendigvis lineære eller tekniske. De kan også være kreative, slik vi ser det i designbyråer, forlag og kulturproduksjoner. Her skapes verdi gjennom både idéutvikling, samspill og strukturert arbeid, ofte i prosesser som kombinerer rutiner med det uforutsigbare. Det er viktig å huske på at organisasjoner ikke bare skaper verdi. De kan også bidra til verdidestruksjon, for eksempel gjennom forurensning, økologisk skade eller sosial urett. Transformasjonsmodellen har sine begrensinger, men er et nyttig utgangspunkt for å forstå organisasjoner som systemer der mennesker, strukturer og prosesser samhandler for å skape resultater. Modellen kan også være nyttig for å forstå hvorfor resultatene i noen tilfeller ikke blir som forventet.




En overordnet modell for organisasjonsforståelse

I en tid hvor organisasjoner forventes å ivareta flere formål samtidig - ofte med motstridende krav, som konkurranse, bærekraft, kundetilfredshet og innovasjon - holder det ikke å se dem som maskiner som bare omdanner ressurser til resultater. Organisasjoner er dynamiske systemer som skaper verdi i samspill med mange aktører. For å forstå dette samspillet har vi utviklet en overordnet modell for organisasjonsforståelse. Den viser hvordan organisasjoner fungerer internt, og hvordan de påvirkes av, og selv påvirker, omgivelsene.


[image: Figuren viser hvordan organisasjoner består av strukturelle og dynamiske kjerneelementer, omgitt av ressurser, omgivelser og interessenter. Resultatene deles i verdi og legitimitet. Modellen integrerer formelle strukturer, uformelle prosesser og eksterne relasjoner.]
Figur 2.2 En overordnet modell for organisasjonsforståelse



Hvordan organisasjoner omformer ressurser til resultater

Organisasjoner fungerer som systemer der ressurser tilføres, bearbeides og omformes til konkrete resultater. Dette gjelder både private, kommersielle virksomheter, offentlige organisasjoner og frivillige organisasjoner.


	Privat virksomhet: Freia

Freia produserer sjokolade og søtsaker for det norske markedet. Ressursene de mottar, inkluderer kakao, melk, sukker, emballasje, energi og spesialisert arbeidskraft. Gjennom en omfor-mingsprosess med blanding, støping, kjøling, pakking og distribusjon skaper Freia resultater i form av ferdige sjokoladeprodukter som selges til forbrukere gjennom dagligvarehandelen. I Freia er organisasjonsstrukturen organisert hierarkisk, med tydelige produksjonslinjer, mens dynamiske elementer som innovasjon i produktutvikling spiller en viktig rolle.


	Offentlig organisasjon: Bergen brannvesen

Bergen brannvesen arbeider for å forebygge og håndtere branner og andre nødssituasjoner. Ressursene de mottar, inkluderer offentlig finansiering, brannbiler, slukkeutstyr, nødvarslingssystemer og spesialisert personell. Gjennom en omformingsprosess som omfatter beredskap, utrykninger, forebyggende arbeid og opplæring, skaper Bergen brannvesen resultater i form av økt sikkerhet, skadeforebygging og beskyttelse av liv og eiendom. Bergen brannvesen kombinerer en klar strategi og struktur for beredskap med dynamiske beslutningsprosesser under utrykninger.


	Frivillig organisasjon: Søre Ål IL

Søre Ål IL er et idrettslag som organiserer aktiviteter for barn, unge og voksne. Ressursene de mottar, inkluderer medlemskontingenter, kommunale tilskudd, frivillig innsats, utstyr og anlegg. Gjennom en omformingsprosess med treningstilbud, konkurranser, arrangementer og dugnader skaper Søre Ål IL resultater i form av idrettsglede, fysisk aktivitet og sosialt fellesskap for medlemmene. Søre Ål IL fungerer gjennom en kombinasjon av formelle strukturer (styrer, medlemskap) og uformelle prosesser som frivillighet og dugnadsånd.




Disse eksemplene viser hvordan organisasjoner -uavhengig av formål og rammebetingelser - gjennomgår en transformasjonsprosess der ressurser omformes til verdiskapende resultater.



Eksemplene over viser hvordan organisasjoner - uavhengig av formål og størrelse - gjennomgår en transformasjonsprosess. I vår modell legger vi til grunn et verdiskapingsperspektiv: Vi ser ikke bare på hvordan ressurser omformes, men også på hvordan organisasjoner skaper verdi i møte med omgivelsene. Verdien kan være økonomisk, sosial, kulturell eller miljømessig, og varierer etter sektor og formål. Modellen fungerer som et rammeverk vi vender tilbake til gjennom boken. Den skal ikke gi svar på alt, men hjelpe oss å se sammenhengene mellom prosesser, omgivelser, verdiskaping og legitimitet.


Organisasjoner som åpne og sosialt konstruerte systemer

Denne tilnærmingen er forankret i systemteori, der organisasjonene forstås som åpne systemer i samspill med sine omgivelser.5 En vanlig fremstilling er at organisasjoner mottar ressurser (input), bearbeider dem (transformasjon) og skaper resultater (output) (figur 2.1).6 Dette perspektivet gir innsikt i hvordan organisasjoner virker, men sier lite om hvordan de skaper verdi utover effektivitet.7 Et verdiskapingsperspektiv vektlegger at organisasjoner må tilpasse seg skiftende behov, forholde seg til krav om bærekraft, og være legitime i omgivelsenes øyne. Legitimitet handler om hvordan organisasjoner oppfattes, ikke bare hva de leverer.

Modeller forenkler teorier, som i seg selv er abstrakte representasjoner av hvordan vi forstår en sosialt konstruert virkelighet. Fordi den virkeligheten vi opplever, er sosialt konstruert, mangler den den ubøyelige stabiliteten som kjennetegner naturlige fenomener, slik som gravitasjon.8

Vi kan spesifisere tyngdelovene, men å anta at sosiale fenomener følger tilsvarende faste lover, ville være en illusjon. En overordnet modell gir oss et rammeverk for å forstå sentrale elementer i organisasjonslivet, men den kan ikke forutsi nøyaktig hva som vil skje. Med dette som bakgrunn ser vi litt nærmere på hva organisasjoner faktisk skaper - og hvorfor det ikke er tilstrekkelig å kun produsere noe.



Verdiskaping og legitimitet

Organisasjoner er ikke bare systemer som består av mennesker, strukturer og prosesser - de er også systemer som produserer noe. Det kan, som du alt vet, være varer, tjenester, opplevelser, løsninger, informasjon eller kunnskap. Det organisasjonen skaper, omtaler vi ofte som dens verdi. Hva som regnes som verdi, avhenger av type organisasjon og hvilken sektor den tilhører. For en privat virksomhet kan det handle om lønnsomhet eller markedsandeler. I offentlig sektor kan det handle om samfunnsnytte, tilgjengelighet eller rettferdig fordeling. For frivillige organisasjoner kan det være fellesskap, sosial støtte eller kulturell betydning. Felles for alle er altså at verdiskaping gir grunnlag for organisasjonens eksistens og videre utvikling.

Samtidig holder det ikke bare å skape verdi - organisasjoner må også oppfattes som legitime. Å ha legitimitet9 innebærer at omverdenen aksepterer organisasjonen og oppfatter dens eksistens, virkemåte og mål som passende, riktige eller ønskelige, ut fra gjeldende normer og verdier i samfunnet.

En organisasjon kan skape verdi uten nødvendigvis å ha legitimitet - og omvendt. Men for å overleve på sikt vil de fleste organisasjoner være avhengige av å både skape noe som oppfattes som verdifullt, og fremstå som legitime aktører i sin kontekst. Selv en organisasjon som er økonomisk effektiv, innovativ eller samfunnsnyttig, kan miste sin legitimitet dersom den ikke lever opp til samfunnets forventninger og normer, som stadig endres. Tenk for eksempel på det amerikanske presidentvalget i 2024 og Donald Trumps gjeninntreden som president. Mange etablerte normer for legitimitet blir utfordret, både i USA og globalt, som følge av politiske endringer knyttet til denne hendelsen. Hvordan organisasjoner skaper, forvalter og forsvarer sin legitimitet, er derfor et viktig tema vi kommer tilbake til senere i boken.

For å kunne skape verdi og opprettholde legitimitet over tid må organisasjoner forholde seg til ulike aktører og rammebetingelser i omgivelsene. Ingen organisasjon opererer isolert - den er alltid del av et større nettverk av forventninger, krav og påvirkning.



Omgivelser og interessenter

Organisasjoner er alltid del av noe større. I det kontinuerlige samspillet med verden rundt seg møter de både aktører som kan påvirke deres eksistens, og rammebetingelser de må forholde seg til. I vår modell vises dette gjennom begrepene omgivelser og interessenter.10 Omgivelser rommer alt fra lover og reguleringer til teknologiutvikling, økonomiske forhold, kulturelle normer og naturgitte forhold.

Disse omgivelsene skaper både muligheter og begrensninger. Organisasjoner er avhengige av å forstå og tilpasse seg slike forhold for å kunne operere på en bærekraftig og legitim måte. Innenfor disse rammene finnes det også mer spesifikke aktører som har en direkte betydning for organisasjonen - vi kaller dem interessenter.

Interessenter kan være kunder, brukere, ansatte, eiere, fagforeninger, myndigheter, leverandører, partnere eller andre grupper som har interesse i, eller makt over, organisasjonens virksomhet. Noen interessenter har formell autoritet, for eksempel kontrollorganer eller offentlige eiere. Andre har uformell innflytelse, som opinionen, media eller ulike interessegrupper. Organisasjoner er ofte avhengige av interessentene - økonomisk, politisk, sosialt eller symbolsk - og må derfor forholde seg til dem gjennom dialog, tilpasning eller forhandling. Hvilke omgivelser og interessenter som er relevante, vil alltid avhenge av organisasjonstype og kontekst. I de kommende kapitlene kommer vi tilbake til hvordan organisasjoner håndterer denne avhengigheten og balansen mellom tilpasning og selvstendighet.


Organisasjoner i vår samtid

Organisasjoner eksisterer og utvikles i en verden preget av raske endringer, økende kompleksitet og nye former for regulering, samhandling og konkurranse. Bærekraft har blitt et sentralt hensyn i både offentlig og privat sektor, og reguleringer som EUs taksonomi (mer om hva det er i kapittel 11) for bærekraftig økonomisk aktivitet påvirker hvordan organisasjoner investerer, rapporterer og utformer strategi. Samtidig forventes det i økende grad at organisasjoner tar hensyn til miljø, sosial rettferdighet og etisk ansvar.

Nye økonomiske modeller som plattformøkonomi og delingsøkonomi bidrar også til å endre hvordan organisasjoner formes og arbeid organiseres.

Digitale plattformer legger til rette for effektiv utveksling av varer, tjenester og informasjon mellom brukere, men gir også grunnlag for markedsdominans og maktkonsentrasjon hos globale aktører. Plattformbaserte virksomheter, som for eksempel Amazon eller ulike bildelingstjenester, opererer ofte med få faste ansatte og store nettverk av leverandører eller frilansere.

En variant av dette er det som kalles gigøkonomi, der arbeidsoppgaver utføres som enkeltoppdrag eller midlertidige oppgaver, formidlet gjennom digitale plattformer.

Selskaper som Uber eller Foodora illustrerer dette: De har en liten kjernestab, men en stor base av frilansere med varierende tilknytning og ofte svake rettigheter sammenlignet med ordinære arbeidstakere. Dette utfordrer etablerte modeller for tilsetting, arbeidsmiljø og ansvar. 11

Plattformøkonomi, digitalisering og fremveksten av kunstig intelligens forsterker også en utvikling der informasjon i seg selv blir en verdienhet - på linje med kapital og arbeidskraft.12 Det endrer både hva organisasjoner produserer, og hvordan de må forholde seg til egne omgivelser. Vi kommer tilbake til både bærekraft, digitalisering og nye økonomiske modeller i senere kapitler.





På innsiden og utsiden av organisasjonen

Når vi snakker om organisasjonen som et system, kan det være fristende å tenke at det finnes et klart skille mellom det som er på innsiden, og det som er på utsiden. Modellen vi har presentert (figur 2.2), illustrerer dette skillet - med elementer som mål, struktur, teknologi, mennesker og prosesser på innsiden, og interessenter og omgivelser på utsiden. Men i praksis er dette skillet ofte langt mer uklart. Ta for eksempel en kommunal helsetjeneste. De ansatte, organisasjonsstrukturen og interne prosedyrer er klart interne forhold. Samtidig kan brukerrepresentanter være involvert i tjenesteutvikling og beslutningsprosesser, og dermed bevege seg inn i det som ellers ville vært ansett som en intern sfære. I noen ideelle organisasjoner deltar brukerne til og med i styret eller årsmøtet, og får direkte innflytelse over strategiske beslutninger.

I større konsern med underliggende selskaper eller enheter vil det også være uklart hvor grensene går. Er en datterselskapledelse en intern eller ekstern aktør overfor morselskapet? I franchisebaserte virksomheter, som enkelte kjeder innen varehandel eller servering (f.eks. McDonalds og Rema 1000), opererer man ofte med en modell der man er både del av noe felles og samtidig selvstendig. Når slike grenseflater oppstår, handler det ikke bare om organisering, men også om makt og innflytelse. Hvem får være med på å bestemme? Hvem har rett til å stille krav eller bli hørt? Aktører som formelt sett står utenfor organisasjonen, kan ha betydelig makt over den - som eiere, myndigheter eller samarbeidspartnere. Samtidig kan interne aktører ha liten reell innflytelse, til tross for at de formelt er «på innsiden».

I møte med komplekse styringsformer, partnerskap og nettverksorganisering må vi derfor være åpne for at grensene mellom det interne og det eksterne er flytende. Det gjelder både mennesker, aktiviteter og ansvar - og ikke minst makt. Dermed blir det viktig å forstå organisasjoner ikke som lukkede enheter, men som åpne og samhandlende systemer i konstant utveksling med omverdenen.


Modellen og omgivelser

Bruk hovedmodellen (figur 2.2), og velg en organisasjon du kjenner godt eller har tilgang til informasjon om.

Analyser hvordan denne organisasjonen samhandler med sine omgivelser med utgangspunkt i modellen. Vurder og reflekter særlig over følgende:


	Hvilke eksterne faktorer (omgivelser) påvirker organisasjonen?


	Hvem er de viktigste interessentene, og hvilken rolle spiller de?


	Hvordan påvirker disse faktorene organisasjonens interne struktur, arbeidsmåter og strategi?




Avslutt med en kort vurdering: I hvilken grad gir modellen ett dekkende bilde av hvordan organisasjonen forholder seg til sine omgivelser, og hvor ligger eventuelle begrensninger.



Selv om organisasjoner er skapt av mennesker og består av mennesker, betyr det ikke at de alltid virker til det beste for dem. Mange opplever stress, fremmedgjøring eller tap av mening i møte med organisatoriske krav, kontroll eller uklare strukturer. Organisasjoner kan også påføre skade indirekte - gjennom miljøpåvirkning, uetisk praksis eller uheldige sosiale konsekvenser. Slike fenomener er dokumentert i forskning på både arbeidsmiljø og organisasjons-kritiske perspektiver.13 Dette betyr ikke at organisasjoner er «negative» i seg selv, men at de har virkning og kraft - og at det er viktig å stille spørsmål ved hvordan de virker for ulike grupper og i ulike sammenhenger.

Men organisasjoner er ikke bare praktiske konstruksjoner, de rommer også betydning. Over tid kan en organisasjon få en posisjon som går langt utover det å produsere varer, tjenester eller løsninger. Den kan bli en bærer av verdier, normer og symboler. Da møter vi organisasjoner som ikke bare er systemer, men også institusjoner.




Fra organisasjon til institusjon: Når en virksomhet blir mer enn seg selv

Over tid vil organisasjoner utvikle en symbolsk betydning og bli mer enn bare målorienterte enheter med formelle strukturer. Den beveger seg da til å bli en institusjon.

Begrepet institusjon brukes gjerne også om personer eller virksomheter som har oppnådd en form for varig status. Eksempelvis sies det gjerne at fotballtreneren Pep Guardiola har blitt en institusjon i fotballens verden, fordi hans påvirkning strekker seg langt utover klubbene han har trent, og han har forandret spillets taktiske landskap.

En organisasjon blir institusjonalisert når normene og verdiene den representerer, oppfattes som selvsagte og legitime.

Philip Selznick beskrev dette som en prosess der organisasjoner utvikler et samfunnsoppdrag og legemliggjør bredere verdier.14 Eksempler kan være Apple, Universitetet i Oslo eller NRK, organisasjoner som ikke bare leverer varer eller tjenester, men som symboliserer samfunnsverdier og har sterk kulturell forankring.

Det er viktig å skille begrepene: Mens en organisasjon er en konkret aktør med mål og struktur, er en institusjon knyttet til varige forventninger om hvordan slike aktører bør opptre. Ikke alle organisasjoner blir institusjoner, men noen gjør det, som når en skole over tid får en viktig rolle i lokalsamfunnet eller bransjen de tilhører i.

Eksempelet TINE viser dette tydelig: TINE er ikke bare en meieribedrift.15 TINEs rolle går langt ut over markedet, legitimiteten som institusjon er en forutsetning for videre eksistens. Det handler ikke nødvendigvis om effektivitet og lønnsomhet, men om å tilpasse seg de bredere institusjonelle rammene -forventningene og normene som samfunnet eller bransjen setter.16


Når en arbeidsplass blir en institusjon

For mange ansatte i Meteorologisk institutt, som har levert værvarsler i Norge siden 1866, er arbeidsplassen mer enn bare en jobb - det er en institusjon innen norsk beredskap og samfunnssikkerhet. Gjennom generasjoner har instituttet spilt en avgjørende rolle i å forutsi været, varsle om ekstremvær og bidra til sikkerheten for både enkeltpersoner og næringer som landbruk, fiskeri og luftfart. Meteorologene og forskerne som jobber her, ser ikke bare på sitt arbeid som en teknisk oppgave - de oppfatter seg som del av en samfunnsrolle som krever både faglig nøyaktighet og troverdighet. Mange ansatte blir værende i instituttet i store deler av sin karriere, og det eksisterer en sterk intern stolthet rundt samfunnsoppdraget. Den dype forankringen i både forskning og offentlig tjenesteyting gjør at instituttet har en identitet som går langt utover en vanlig arbeidsplass. Selv i en tid der værapper og private aktører tilbyr værdata, er Meteorologisk institutt fortsatt den sentrale autoriteten for norske værvarsler. Det er ikke bare en organisasjon som produserer prognoser - det er en institusjon som har formet hvordan nordmenn forholder seg til været, og som ansatte opplever som et viktig samfunnsoppdrag.





Tre organisasjonsformer: Forretning - forening - forvaltning

Produkter som organisasjoner produserer, kan være så mangt. Som vi har vært inne på flere ganger, kan organisasjoner sies å produsere enten varer, tjenester, eller kombinasjonen av begge. Men dette skillet er ofte mindre klart enn det kan virke. Mange organisasjoner leverer fysiske produkter med tilhørende tjenester, som kundestøtte eller vedlikehold. Digitaliseringen gjør skillet enda mer uklart, siden produkter ofte leveres som digitale tjenester. Det gjør det viktig å tenke grundigere over hva organisasjoner faktisk produserer, og hvordan det møter ulike behov i samfunnet. For eksempel selges elbiler i økende grad med servicepakker som inkluderer garanti og vedlikehold av batteriet over en bestemt tidsperiode. Her blir produkt og tjeneste tett sammenvevd og vanskelig å skille.

Selv om organisasjoner produserer varer, tjenester eller begge deler, opererer de innenfor ulike sektorer og eierskapsmodeller. Dette påvirker både hva som produseres, og hvordan produksjonen skjer. Private virksomheter har ofte lønnsomhet som hovedmål. Offentlige organisasjoner fokuserer gjerne på samfunnstjenester, mens frivillige organisasjoner jobber ut fra ideelle formål. Dette mangfoldet gjør at organisasjoner må tilpasse hvordan de arbeider, i tråd med hvilken sektor og eierskapsform de tilhører. Organisasjoner kan klassifiseres på ulike måter, for eksempel etter sektor: offentlig, privat eller frivillig. I denne delen bruker vi begrepet organisasjonsform for å vise til ulike måter organisasjoner kan være strukturert og ledet på.

Vi beskriver tre idealtypiske organisasjonsformer: forretning, forening og forvaltning. Disse formene bygger på ulike verdigrunnlag og styringslogikker. Selv om de ofte sammenfaller med sektorene (forretning i privat sektor, forvaltning i offentlig sektor og forening i frivillig sektor), er ikke koblingen entydig. En privat virksomhet kan ha innslag av forvaltningslogikk, og en offentlig enhet kan være organisert etter forretningsmessige prinsipper. Disse idealtypene gir et analytisk rammeverk for å forstå forskjeller og likheter mellom organisasjoner uavhengig av sektor.


Tabell 2.1 Noen kjennetegn for forretning, forvaltning og forening








	Tema

	Forretning (privat)

	Forvaltning (offentlig)

	Forening (frivillig)






	Styringsprinsipp

	Markedslogikk, profittorientert

	Regelstyrt, politisk og juridisk forankret

	Verdibasert, demokratisk styring




	Eierskap

	Privatpersoner, eiere, aksjonærer

	Stat, kommune, offentlige instanser, borgere

	Medlemmer, stiftelser, foreninger




	Hovedoppmerksomhet

	Lønnsomhet, vekst, kundetilfredshet

	Samfunnsoppdrag, likebehandling, rettferdighet

	Sosiale, kulturelle eller humanitære formål




	Eksempel

	Orkla

	Nav

	Redd Barna







[image: Tre idealtypiske organisasjonsformer vises i en tredeling: forening, forvaltning og forretning. Hver form illustreres med typiske kjennetegn, eierskap og målsettinger. Figuren brukes til å vise forskjeller i formål og organisering på tvers av sektorene.]
Figur 2.3 Idealtypiske organisasjonsformer -forretning, forvaltning og forening


Selv om idealtypene fremhever sentrale forskjeller, er grensene i praksis ofte flytende. Mange tjenester, som eldreomsorg eller barnehager, tilbys både av offentlige, private og ideelle aktører.

Forretningsorganisasjoner opererer i konkurranseutsatte markeder og må tilpasse seg raskt, men utfordres av krav til avkastning og effektivisering. Forvaltningen preges av langsiktighet og samfunnstjeneste, men møter ofte treghet på grunn av byråkrati og politiske føringer. Foreninger bygger på frivillig innsats og immaterielle verdier som fellesskap og sosial tillit, men sliter ofte med ustabil finansiering. Disse formene representerer ulike måter å møte samfunnets behov på, og illustrerer hvordan organisasjoners kompleksitet henger sammen med hvilke forventninger og krav som stilles til dem.

Enkelte organisasjonsformer passer ikke helt inn i den tredelte modellen. En slik form er samvirke, som kombinerer elementer fra flere sektorer og representerer en interessant mellomposisjon. 17


Samvirker - mellom forretning, forening og fellesskap

I denne boken legger vi til grunn en tredeling av organisasjonsformer: forvaltning, forretning og forening.18 Likevel passer ikke alle organisasjonsformer helt inn i denne tredelingen - samvirker (eller kooperasjoner) er et godt eksempel.

Samvirker er medlemseide virksomheter der eierne også er brukere eller produsenter. Formålet er å ivareta medlemmenes interesser, ikke å skape profitt for eierne.19 De finnes i mange deler av norsk arbeidsliv - fra dagligvare (Coop), landbruk (Tine, Felleskjøpet) og boligbyggelag (OBOS). Internasjonalt er kooperativer en viktig del av mange lands økonomier og samfunnsliv. Organisatorisk befinner samvirker seg ofte i et skjæringsfelt mellom forretningsdrift, medlemsdemokrati og fellesskapsverdier. De må konkurrere i markeder, men samtidig bevare medlemmenes tillit og involvering. Styringsstrukturen er demokratisk - ofte med prinsippet «én person, én stemme» - men drift og ledelse har profesjonelle krav.

Selv om man kunne se for seg samvirker som en fjerde kategori organisasjonsform, har vi valgt å beholde tredelingen forvaltning, forretning og forening, fordi samvirker i praksis ofte kombinerer elementer fra de tre:


	Fra forretning henter de markedseksponering og profesjonell drift.


	Fra forening henter de medlemsstyring og verdibasert formål.


	Fra forvaltning (i noen tilfeller) henter de offentlig samspill og reguleringer.




Samvirker viser hvordan organisasjonsformer glir over i hverandre og utvikler seg. De minner oss om at virkelige organisasjoner ofte befinner seg i mellomrom og spenninger, og at det nettopp er her organisasjonsforståelse blir særlig interessant.



Selv om forretning, forvaltning og forening ofte beskrives som distinkte sektorer med ulike mål, styringsprinsipper og eierskapsmodeller, er det viktige fellestrekk som binder dem sammen. Alle tre er formelle, sosiale systemer som krever struktur, ledelse og koordinering for å oppnå mål, enten de er økonomiske, samfunnsorienterte eller ideelle. Organisasjonsfaglige debatter har i økende grad trukket frem hvordan sektorene, til tross for sine ulikheter, har blitt mer like i måten de opererer på. Dette skyldes i betydelig grad profesjonell ledelse. Samtidig er det andre faktor som påvirker alle sektorer, eksempelvis bærekraft. Presset om å ta hensyn til økonomisk, sosial og miljømessig bærekraft utfordrer organisasjoner til å utvikle mer ansvarlige og langsiktige strategier, uavhengig av sektor. Private virksomheter må vise samfunnsansvar, offentlige organisasjoner må forvalte ressurser effektivt, og frivillige organisasjoner søker å fremme bærekraftige løsninger i sine prosjekter. Denne utviklingen, der organisasjoner fra ulike sektorer tilpasser seg felles forventninger og utfordringer, har ført til at grensene mellom dem har blitt mindre klare. Slik fremstår de stadig mer like i sin utforming og drift, til tross for opprinnelige forskjeller.


Et eksempel

Private banker og statlige låneinstitusjoner har tradisjonelt hatt ulike roller - bankene har vært markedsdrevne, mens offentlige låneordninger har hatt samfunnsmessige formål. Over tid har de imidlertid blitt mer like. Banker har måttet tilpasse seg strengere reguleringer (compliance) og kontrollsystemer, noe som har gjort dem mer byråkratiske. Samtidig har offentlige låneinstitusjoner, som Innovasjon Norge og Husbanken, begynt å operere mer kommersielt, med høyere krav til risikoanalyse og avkastning. Resultatet er at begge typer organisasjoner gradvis har nærmet seg hverandre i struktur og praksis, der reguleringer og markedslogikk skaper økt likhet på tvers av sektorene.

Selv om organisasjoner ofte etterligner hverandre og blir mer like, skjer dette sjelden gjennom direkte kopiering. Det handler i stedet om translasjoner, en prosess der ideer, modeller og praksiser fra andre organisasjoner blir tilpasset og omformet til å møte en ny kontekst. Som vi kort nevnte i forrige kapittel og vil dykke mer inn i bokens siste kapittel, betyr dette at organisasjoner oversetter praksisene slik at de passer til deres egne strukturer, kulturer og omgivelser. En offentlig virksomhet kan for eksempel hente ledelsesprinsipper fra privat sektor, men tilpasse dem for å ivareta krav om offentlig ansvarlighet og transparens.20 Tilsvarende kan frivillige organisasjoner hente ideer fra næringslivet, men de omformer det i tråd med ideelle mål og verdier. Translasjoner innebærer altså alltid en viss grad av tilpasning. Dette skaper variasjon i hvordan standardmodeller anvendes, og illustrer hvor dynamiske organisasjoner faktisk er, hvor de balanserer mellom eksterne trender og interne behov.




New Public Management

Denne tilpasningsprosessen har vært særlig synlig innen offentlig sektor, hvor reformer ofte er inspirert av modeller fra privat sektor. Et av de mest kjente eksemplene på dette er New Public Management (NPM).

New Public Management (NPM) er en reformbevegelse som ble utviklet på 1980-tallet med mål om å forbedre offentlig sektors effektivitet ved å innføre styringsprinsipper fra privat sektor. NPM legger stor vekt på konkurranse, målbare resultater og kostnadskontroll. Offentlige organisasjoner tilpasses forretningsmodeller ved å fokusere på brukertilfredshet, ressursbruk og prestasjonsmål.


[image: Oppsummering av sentrale elementer i New Public Management (NPM), inkludert fokus på resultatmåling, konkurranseutsetting og markedsinspirert styring. Figuren brukes for å vise hvordan offentlige organisasjoner har blitt påvirket av private styringslogikker.]
Figur 2.4 Viktige kjennetegn ved New Public Management


I Norge har NPM preget reformer som Nav-reformen, hvor arbeids- og velferdstjenester ble effektivisert gjennom samordning, og sykehusreformen, der sykehus ble omgjort til foretak styrt etter økonomiske prinsipper. Mens NPM har ført til økt effektivitet og fleksibilitet, har det også møtt kritikk for å overfokusere på målbare resultater og neglisjere kvaliteter som ikke lett lar seg tallfeste. I nyere organisasjons- og forskningslitteratur har NPM fått mindre oppmerksomhet, og mye av dets innflytelse er nå blitt avløst av New Public Governance, som fremhever nettverksbaserte løsninger og samarbeid på tvers av sektorer for å møte komplekse samfunnsutfordringer.21





Meningsskaping - hvordan vi tolker og gir mening til organisasjoner

Siden organisasjoner er abstrakte fenomener i en sosialt konstruert virkelighet, vil denne virkeligheten variere avhengig av hvem som deltar i konstruksjonen. Noen konstruksjoner vil imidlertid ha større tyngde enn andre, for eksempel de som utformes av revisorer, lovgivere og arbeidsrettsinstanser. En av grunnene til at meningsskaping (sensemaking) er så sentralt i organisasjoner, er at det kan være så mange ulike oppfatninger av virkeligheten som organisasjonen utgjør. Som vi var inne på i det første kapittelet, dreier meningsskaping seg om prosessen med å forsøke å forstå hva som skjer i organisasjoner.


Hva innebærer meningsskaping?

Meningsskaping er en kontinuerlig prosess som skjer både individuelt og kollektivt. Organisasjoner driver med meningsskaping gjennom sine nettsider, reklame, markedsføring og lobbyvirksomhet. Samtidig foregår meningsskaping innad i organisasjonen, blant ansatte og ledere. Omgivelsene - brukere, kunder, samarbeidspartnere, myndigheter og andre aktører - deltar også i denne prosessen. De forsøker å tolke hvordan virksomheten fremstår, hva den gjør (eller ikke gjør), hva den produserer, og hvilken verdi den skaper.

For ledere innebærer dette å være bevisst på hva organisasjonen skal styres mot. Det å styre mot noe, er ledelse i praksis, og handler å kommunisere, koordinere og forsøke å kontrollere ulike handlinger for å nå målsettinger. Det krever samarbeid, involvering og andre måter å få involverte til å trekke i samme retning på. Noen ganger omtales dette som maktstyring22 (power steering), fordi dette er hva de med maktposisjoner forventes å gjøre.

Om en leder i en norsk industribedrift eksempelvis står overfor nye bærekraftskrav fra myndighetene, skaper det usikkerhet om hvordan lønnsomheten vil påvirkes. I denne situasjonen bruker lederen meningsskaping for å hnne måter kravene kan innpasses på uten å svekke bedriftens effektivitet. Ved å reflektere over tidligere erfaringer og involvere ledergruppen og medarbeiderne forsøker lederen å skape en felles forståelse for at det er mulig å tilpasse seg de nye kravene samtidig som de opprettholder konkurranseevnen.

Tilsvarende vil medarbeidere forsøke å forstå og håndtere situasjoner gjennom å skape mening. Et eksempel er ansatte i en kommune som får beskjed om nye retningslinjer for digitalisering, noe de frykter vil øke arbeidsmengden og endre arbeidsrutiner. I en usikker situasjon bruker de meningsskaping i fellesskap for å forstå konsekvensene. Gjennom diskusjoner og deling av erfaringer forsøker de å skape en felles forståelse av hvordan de nye kravene kan håndteres uten at det går utover tjenestekvaliteten. Ved å reflektere sammen kan de utvikle en forståelse som gir retning til deres arbeid.



Plausible fortellinger om fortid, nåtid og fremtid

Karl Weick23 hevder at meningsskaping kan være tilbakeskuende (retrospektiv) eller fremadskuende (prospektiv), som vil si at plausible fortellinger skapes om både fortid, nåtid og fremtid. Man stiller seg spørsmål som: Hva har skjedd, hva gjør vi nå og hvorfor gjør vi det, hva ønsker vi å gjøre fremover, og hvordan skal vi få til det? Dette er spørsmål som du selv, bevisst eller ubevisst, stiller deg når ting foregår rundt deg, spesielt i valgsituasjoner.

I organisasjoner stiller ledere og medarbeidere seg også slike spørsmål, og meningsskaping skjer gjennom prosesser der tidligere erfaringer, tilgjengelig informasjon og fremtidige muligheter vurderes og tolkes. Det må konstrueres en fortelling som gir mening for videre handling. Når en organisasjon står overfor store endringer, som nye regulatoriske krav eller teknologiske omstillinger, er meningsskaping nødvendig for å gi retning og trygghet. For eksempel kan ansatte som møter nye arbeidsprosesser eller omorganiseringer, gjennom felles refleksjon utvikle en forståelse av hvordan de skal tilpasse seg og samarbeide for å oppnå felles mål. Det er gjennom slike prosesser at organisasjoner utvikler retning og handlingsgrunnlag, enten det gjelder å håndtere usikkerhet, navigere i endringsprosesser eller sikre forankring av strategiske beslutninger.


Elementer i meningsskaping

For å forstå hvordan meningsskaping skjer, beskriver Weick syv nøkkelelementer som påvirker hvordan mennesker tolker situasjoner og skaper mening i møte med tvetydighet og endring. Disse elementene former både hva vi oppfatter, og hvordan vi oppdaterer vår forståelse av verden.


Tabell 2.2 Meningsskapingens syv elementer







	Element

	Hva det betyr

	Eksempel






	Sosial kontekst

	Våre handlinger og tolkninger påvirkes av andres tilstedeværelse og forventninger.

	En leder endrer beslutningen sin etter å ha hørt innspill fra kolleger på et møte.




	Identitet

	Vår selvforståelse former hvordan vi skaper mening i situasjoner.

	En ansatt tilpasser sine handlinger for å opprettholde sitt omdømme som pålitelig.




	Tilbakeblikk

	Vi ser tilbake på tidligere hendelser for å forstå nåtiden.

	Et prosjektteam ser tilbake på tidligere suksesser for å forstå hva som kan forbedres i et nytt prosjekt.




	Fremtredende signaler

	Vi fokuserer på bestemte ledetråder for å bygge en sammenhengende historie.

	En markedsfører legger merke til et fall i salget som en indikasjon på at kampanjen må justeres.




	Pågående prosjekter

	Vi tolker situasjoner i lys av prosjektene vi er involvert i.

	En avdelingsleder justerer tolkningen av en rapport basert på de nåværende målene for avdelingen.




	Plausibilitet

	Mening er tilstrekkelig når det virker plausibelt, ikke nødvendigvis nøyaktig.

	En leder vurderer et nytt forslag som «godt nok» for å kunne gå videre, selv om ikke alle detaljer er på plass.




	Iscenesettelse

	Våre handlinger påvirker hva vi observerer, og dermed hva vi forstår.

	Et styremedlem stiller kritiske spørsmål for å få mer informasjon og forme diskusjonen videre.






Meningsskaping er ikke en prosess som handler om å finne en objektiv sannhet, men snarere om å skape en plausibel fortelling som gir retning til det videre arbeidet. Det er en aktiv prosess der mening konstrueres gjennom refleksjon og tolking. Det innebærer ikke bare å ta beslutninger, men også å åpne for muligheter for handling gjennom fortellinger.



Til syvende og sist er meningsskaping avgjørende for å forstå hvordan mennesker i organisasjoner fortolker, kommuniserer og skaper grunnlag for handling. Dette skjer kontinuerlig, enten det gjelder ledere som forsøker å motivere og styre, medarbeidere som søker klarhet i nye situasjoner, eller eksterne aktører som former oppfatninger om organisasjonens rolle og legitimitet. For eksempel kan en organisasjon bruke meningsskaping for å forklare hvordan den tilpasser seg samfunnets krav til bærekraft eller hvordan den håndterer en krisesituasjon, og på den måten skape forståelse og støtte hos både interne og eksterne interessenter.


Meningsskaping for deg

Vi har her berørt meningsskaping i organisasjoner. Men for at du skal reflektere mer over hva meningsskaping innebærer, og kanskje også bli mer bevisst på at det er noe du faktisk driver med - mer eller mindre kontinuerlig - kan du tenke gjennom følgende:


	Har du opplevd situasjoner der avbrudd, usikkerhet eller uventede hendelser fikk deg til å stoppe opp og forsøke å finne en forklaring?


	Hvordan skapte du mening i denne situasjonen? Var det gjennom refleksjon alene eller ved å diskutere med andre?


	Kan du kjenne igjen denne prosessen fra andre sammenhenger, som i studier, arbeidsliv eller privatliv?




Reflekter over hvordan din egen meningsskaping påvirker handlingene du tar, og hvilke implikasjoner dette kan ha for samarbeid og beslutninger i organisasjoner.






Rasjonalitet, egoisme og organisasjoners logikk


Perfekt og begrenset rasjonalitet

Mennesker i organisasjoner handler sjelden fullt rasjonelt, og de handler heller ikke utelukkende ut fra egeninteresse. For å forstå hvordan beslutninger tas og atferd formes, må vi se på hvordan ulike former for rasjonalitet og motivasjon virker sammen. Dette er temaer vi kommer tilbake til utover i boken, blant annet når vi ser på organisasjonskultur, makt, ledelse og samhandling.

Økonomisk teori bygger ofte på ideen om et marked der aktører handler helt rasjonelt.24 Med perfekt informasjon vil tilbud og etterspørsel automatisk finne balanse. Hvis prisene er for høye, reduseres etterspørselen, og hvis prisene er for lave, øker den. Markedet tilpasses kontinuerlig for å oppnå en optimal balanse. Økonomers fortelling bygger på et rammeverk av antakelser, hvor den viktigste er forestillingen om fullkommen konkurranse mellom mange tilbydere av utskiftbare varer og tjenester. Grunntanken er at fullkommen konkurranse vil føre til den mest effektive fordelingen av ressurser og priser, til fordel for forbrukerne.

Organisasjonsteori har sterke røtter i økonomiske perspektiver, noe som har preget hvordan organisasjoner forstås og analyseres. Frederick Taylors25 prinsipper for vitenskapelig ledelse (se s. 102) bygger på en slik tilnærming: Arbeid og beslutninger bør styres av objektive og målbare prinsipper. Dette representerer i stor grad et ingeniørblikk på organisasjonen som en kontrollert og effektiv økonomisk maskin. Men denne modellen er for snever til å forklare hvordan organisasjoner faktisk fungerer. I virkeligheten preges beslutninger av usikkerhet, begrenset informasjon og kognitive skjevheter. For å forstå menneskelig atferd i organisasjoner, trenger vi derfor psykologiske og sosiale perspektiver.

Teorier om begrenset rasjonalitet, atferdsøkonomi og organisasjonspsykologi gir viktige innspill til dette. De viser hvordan mennesker tolker informasjon, reagerer på usikkerhet og tilpasser seg skiftende omgivelser. Tradisjonell økonomisk teori antar at mennesker er rasjonelle og optimaliserer valg basert på tilgjengelig informasjon. I praksis er beslutninger ofte preget av tidspress, manglende oversikt og mangfoldige hensyn.

I organisasjoner påvirkes handlinger av erfaringer, normer, strukturer og forventninger. Beslutninger følger derfor sjelden en ren logisk eller økonomisk modell, men formes av situasjonsforståelse og samhandling. Denne innsikten har ført til alternative teorier som bedre fanger opp hvordan mennesker faktisk handler - og gir et rikere bilde av hvordan organisasjoner fungerer i praksis.



Beslutninger i praksis: Noen kognitive, rasjonelle og normative perspektiver

Vi skal ikke gå så dypt inn i temaer relatert til rasjonalitet her. Men vi trenger å vite litt mer om hva som ligger bak ulike måter å forstå atferden i beslutninger på, selv om dette blir grundig behandlet i kapittel 8. I figur 2.5 presenteres tre slike sentrale forståelser.


[image: Figuren viser ulike tilnærminger til beslutningsatferd, med vekt på forskjellen mellom rasjonell og situasjonsbetinget handling. Den relateres til hvordan mennesker tar valg i organisasjoner, ofte under usikkerhet og begrenset rasjonalitet.]
Figur 2.5 Sentrale forståelser av beslutningsatferd


Herbert Simon26 introduserte begrepet begrenset rasjonalitet, som viser hvordan mennesker tar beslutninger under tidspress og med ufullstendig informasjon.

I stedet for å optimalisere velger de ofte løsninger som er «gode nok» basert på erfaringer og tilgjengelig kunnskap. Dette perspektivet er sentralt for å forstå hvordan organisasjoner navigerer i en verden preget av kompleksitet og usikkerhet.

Konsekvenslogikk, utviklet av March og Olsen27, innebærer at beslutninger tas ved å vurdere fordeler og ulemper for å finne det alternativet som gir best resultat.

Denne tilnærmingen er særlig tydelig i strategiske valg, økonomiske analyser og situasjoner der resultater kan måles objektivt.

I kontrast til dette bygger logikk om det passende på at beslutninger tas ut fra hva som oppfattes som riktig i en gitt situasjon.

Valg styres av normer, roller og forventninger snarere enn målbare konsekvenser. Innen organisasjoner ser vi dette når ansatte og ledere handler slik det forventes innenfor sin rolle eller organisasjonskultur, selv om en annen tilnærming kunne gitt et bedre resultat.

Disse tre perspektivene gir ulike, men utfyllende forklaringer på beslut-ningstaking i organisasjoner. Konsekvenslogikken forklarer valg basert på kalkulerte resultater, normlogikken (logikk om det passende) viser hvordan normer og roller påvirker handling, mens teorien om begrenset rasjonalitet gir et mer realistisk bilde av hvordan mennesker faktisk navigerer i komplekse situasjoner.


Tabell 2.3 Hvordan ulike forståelser av rasjonalitet og logikker kan gjøre seg gjeldende i organisasjoner







	Tema

	Eksempel på situasjon for leder

	Eksempel på situasjon for medarbeidere






	Begrenset rasjonalitet

	En leder i en teknologibedrift må raskt velge en ny leverandør av komponenter, men har ikke tid til å innhente all nødvendig informasjon. I stedet velger hun det mest tilfredsstillende alternativet basert på tidligere erfaringer, selv om det kanskje ikke er det beste på lang sikt.

	Et team i en markedsføringsavdeling står overfor en stram tidsfrist og må velge en kampanjeidé. I stedet for å gjennomføre en grundig analyse av alle muligheter velger de en idé som virker god nok til å oppfylle målene innen tidsfristen.




	Konsekvenslogikk

	En administrerende direktør vurderer å legge ned en avdeling for å redusere kostnader. Han evaluerer de økonomiske konsekvensene av ulike handlingsalternativer og velger det som maksimerer profitt, selv om det betyr tap av arbeidsplasser.

	Ansatte i en salgsavdeling diskuterer hvilken salgsstrategi som vil gi best resultater. De vurderer ulike tilnærminger og velger den de tror vil skape størst salgstall, basert på analyser av tidligere kampanjer.




	Logikk om det passende

	En nyansatt leder i en offentlig organisasjon tar en beslutning om å følge en etablert prosess, selv om den er ineffektiv. Hun gjør dette fordi det anses som passende i organisasjonens kultur å følge regler og prosedyrer som allerede er på plass.

	Medarbeidere i en frivillig organisasjon tar en beslutning om å prioritere et prosjekt som stemmer overens med organisasjonens ideelle formål, selv om det ikke gir økonomisk gevinst. De gjør dette fordi det forventes at organisasjonen setter samfunnsnytte over profitt.






Disse ulike måtene å forstå beslutningstaking på viser hvordan både rasjonelle vurderinger, normer og tids- og kognitive begrensninger påvirker organisasjonsatferd. Dette danner grunnlag for videre diskusjon om hvordan verdier, interesser og handlingsmønstre former valg i organisasjoner. Både egoistiske og altruistiske motiver påvirker ikke bare hvilke valg som tas, men også hvordan disse valgene realiseres gjennom handlinger.



Beslutningstaking i organisasjoner -mellom rasjonalitet og fortolkning

Beslutninger ligger til grunn for alt organisasjoner gjør, fra strategiutvikling til daglige driftsvalg. Som vi har sett, preges organisatorisk atferd av både begrenset rasjonalitet og meningsskaping, og disse mekanismene påvirker hvordan beslutninger tas.

I praksis betyr dette at:


	Beslutninger tas sjelden på grunnlag av full informasjon - ofte velger organisasjoner løsninger som er «gode nok» innenfor tid og ressurser.28


	Meningsskaping påvirker valg - ansatte og ledere fortolker situasjoner ulikt, og beslutninger formes av felles forståelser og organisasjonskultur.29


	Læring og tilpasning er avgjørende - organisasjoner justerer beslutninger over tid basert på erfaring og nye rammebetingelser.




I senere kapitler (spesielt kapittel 7) ser vi nærmere på hvordan beslutningsprosesser faktisk fungerer i organisasjoner, både som rasjonelle vurderinger og som makt- og forhandlingsprosesser.



Egoisme og altruisme

Egoisme og altruisme kan forstås som ytterpunkter på en skala. Menneskers handlinger i organisasjoner beveger seg ofte et sted mellom selvinteresse og hensynet til andre.


[image: En horisontal skala med egoisme til venstre og altruisme til høyre, illustrert med tre eksempler: 1) En ansatt fremmer egne ideer for å få personlig anerkjennelse (egoisme), 2) en ansatt hjelper teamet for å styrke både fellesskap og egen enhet (blanding), og 3) en ansatt jobber overtid uten kompensasjon for å hjelpe en kollega (altruisme). Figuren viser hvordan handlinger kan plasseres langs et kontinuum fra selvorientert til andreorientert motivasjon.]
Figur 2.6 Dimensjoner for egoisme og altruisme


I organisasjoner ser vi ulike uttrykk for begge. En medarbeider som fremhever egne prestasjoner for forfremmelse, handler egoistisk. En kollega som hjelper andre uten å forvente noe tilbake, handler altruistisk. Begge motivene kan være til stede samtidig - og organisasjoner må finne balansen mellom personlig driv og samarbeid.

I praksis er det sjelden at beslutninger er enten helt egoistiske eller helt altruistiske. Ofte balanserer vi hensynet til oss selv med hensynet til andre. En leder kan for eksempel ta en beslutning som både gagner organisasjonen og styrker egen posisjon. En ansatt kan bidra ekstra i et prosjekt for å hjelpe teamet, og samtidig styrke egne muligheter.

Egoisme og altruisme kan også variere mellom ulike organisasjonstyper. I private virksomheter er det vanlig med sterk individuell konkurranse, men også samarbeid der det er nødvendig for resultater. I offentlig sektor er samfunnsinteresse og fellesskap viktige motiver, selv om karriereambisjoner også spiller inn. I frivillig sektor er altruisme ofte et grunnmotiv, men også her kan egoisme forekomme, for eksempel i form av ønsket om anerkjennelse.

Hva som regnes som legitimt - å sette egne behov først eller å handle for fellesskapet - varierer også kulturelt. I noen kulturer, som i USA, vektlegges individuell frihet og ansvar. I andre, som i Norge, er solidaritet og fellesskap sterkere idealer. 30




Paradokser - en naturlig del av organisasjoner

I organisasjonslivet, enten du er leder eller medarbeider, vil du ofte møte situasjoner uten klare eller enkle løsninger. Organisasjoner er komplekse systemer preget av motstridende mål, interesser og verdier. Derfor må man stadig forholde seg til både dilemmaer og paradokser. Å forstå og navigere i dette landskapet er avgjørende - både i praksis og i teorien.

Forskjellen mellom et dilemma og et paradoks ligger i hvordan utfordringen oppstår og håndteres.31 I et dilemma står man overfor et valg mellom ulike alternativer, hvor ingen av valgene gir en perfekt løsning, mens et paradoks handler om at to tilsynelatende motstridende ideer eller virkeligheter eksisterer samtidig, og begge kan være like gyldige.


I praksis

Eksempel på dilemma: En leder må velge mellom å investere i ny teknologi som kan øke produktiviteten på lang sikt, men som krever store ressurser nå, eller å beholde eksisterende systemer og spare penger på kort sikt, men risikere at virksomheten sakker akterut. Begge alternativene har klare fordeler og ulemper.

Eksempel på paradoks: I en organisasjon kan behovet for stabilitet og behovet for innovasjon fremstå som gjensidig utelukkende. Organisasjonen må på den ene siden opprettholde stabile prosesser for å fungere effektivt, mens den på den andre siden må være i stand til å endre seg raskt og tilpasse seg nye markedskrav. Paradokset ligger i at begge deler er nødvendig og må eksistere samtidig, selv om de virker motstridende.





Paradokser i organisasjoner er uunngåelig

Å forstå paradokser hjelper organisasjoner å håndtere komplekse situasjoner uten å bli fanget i enten-eller-tenkning. I stedet for å se motsetninger som problemer som må løses med ett riktig svar, kan organisasjoner bruke spenningene som drivkraft for innovasjon, læring og utvikling. 32 Et klassisk eksempel er spenningen mellom kontroll og tillit. Organisasjoner må utvikle systemer for å sikre kvalitet og ansvarlighet, samtidig som de må gi ansatte handlingsrom og autonomi for å fremme initiativ og engasjement.

Paradoksteori gir et rammeverk for å forstå slike spenninger. Ifølge Smith og Lewis33 handler det om å leve med motsetninger som er gjensidig avhengige. Organisasjoner som lykkes, klarer å balansere ulike hensyn samtidig - ikke ved å velge, men ved å tilpasse seg og håndtere spenningene over tid.

I praksis kan både-og-tenkning bidra til at organisasjoner unngår fastlåste posisjoner, der ulike grupper kjemper for hver sin side av et paradoks. I stedet kan man fremme dialog, refleksjon og løsninger som ivaretar begge hensyn. Å forstå og håndtere paradokser gjør det mulig å møte komplekse omgivelser med større fleksibilitet - og kan bidra til innovasjon og bærekraftig verdiskaping over tid.


Hva innebærer både-og-tenkning?

Paradokser i organisasjoner handler ofte om motstridende behov eller hensyn som ikke lar seg løse én gang for alle. Både-og-tenkning innebærer å anerkjenne at slike motsetninger kan være nødvendige samtidig - og at spenningen mellom dem kan brukes konstruktivt.

Smith og Lewis34 peker på at organisasjoner som lykkes med paradokshåndtering, utvikler evnen til å balansere ulike hensyn over tid. Dette krever ikke bare innsikt, men også praktiske strategier. I forskningen peker man særlig på tre måter organisasjoner håndterer paradokser på:


	Splitting: Motsetningene organiseres hver for seg. For eksempel kan én avdeling rette oppmerksomheten mot effektiv drift, mens en annen får ansvar for utvikling og innovasjon.


	Integrering: Motsetningene kombineres i samme struktur eller løsning. En organisasjon kan flette sammen stabil drift og nyskaping i samme team, ved å jobbe på ulike måter avhengig av behov.


	Midlertidig separasjon: Motsetningene prioriteres i ulike faser eller tidspunkter. Man kan først stramme inn kostnader, og senere legge til rette for utviklingsarbeid.





Tabell 2.4 Tre måter å håndtere paradokser på







	Strategi

	Hva det innebærer

	Eksempel






	Splitting

	Skille de motstridende kreftene og la dem operere separat

	Ulike avdelinger har ansvar for henholdsvis stabil drift og innovasjon.




	Integrering

	Kombinere motsetningene i én helhetlig løsning

	Organisasjonen jobber med både å utforske nye markeder og effektivisere eksisterende prosesser.




	Midlertidig separasjon

	Håndtere ulike hensyn i ulike faser eller perioder

	Man kutter kostnader under nedgangstider; når situasjonen bedrer seg, investerer man i vekst.






Disse tilnærmingene viser at det ikke finnes én riktig måte å møte motsetningsfylte situasjoner på. Organisasjoner må velge strategi ut fra hva som passer situasjonen best - og være villige til å justere underveis. Det viktigste er ikke å fjerne spenningene, men å lære å leve med dem og bruke dem til å utvikle seg.




Dilemma og paradoks i hverdagen

Tenk deg følgende situasjoner:

Situasjon A: Du har to invitasjoner på samme kveld - én til en venns filmkveld hjemme og én til en stor konsert med vennegjengen. Begge deler frister, men de foregår samtidig, så du må velge én av dem.

Situasjon B: Du ønsker å spare penger til en drømmereise, men samtidig vil du leve litt her og nå, som å gå ut med venner og unne deg noe hyggelig i hverdagen. Begge mål er viktige for deg, men de trekker deg i ulike retninger.

Spørsmål:


	Er situasjon A et paradoks eller et dilemma?


	Er situasjon B et paradoks eller et dilemma?


	Hvordan ville du ha håndtert disse to situasjonene og argumentert overfor dine nærmeste?


	Om du skal forklare dem forskjellen mellom et dilemma og et paradoks, hvordan ville du gjort det?







Egoisme og altruisme i organisasjoner

Egoisme og altruisme fremstår ofte som motpoler, men i praksis er de tett sammenvevd i organisasjoners daglige liv. Selv de mest altruistiske handlingene kan ha en form for egeninteresse, og tilsynelatende egoistiske valg kan også gagne fellesskapet.

En ansatt som tar initiativ til et nytt prosjekt, kan gjøre det fordi det gagner organisasjonen, men også fordi det styrker vedkommendes egen posisjon. En leder som fremmer samarbeid og gjensidig støtte, kan gjøre det av et oppriktig ønske om å skape et godt arbeidsmiljø, men også fordi trivsel ofte fører til økt produktivitet.

I organisasjoner kan det å balansere egoisme og altruisme være avgjørende for suksess. Uten en viss grad av egeninteresse kan organisasjoner stagnere, men uten et fellesskapsfokus risikerer de å fragmenteres.



Paradoksteori gir derfor et verdifullt perspektiv for både teori og praksis. At vi introduserer begrepet så tidlig i boken, er bevisst: Du kan ikke styre, lede eller ta beslutninger i en organisasjon uten - bevisst eller ubevisst - å forholde deg til paradokser. I de neste kapitlene vil du møte ulike paradoksbokser som løfter frem slike spenninger i praksis. Ovenfor er et paradoks som kan belyse temaet egoisme kontra altruisme.



Perspektiver for å forstå

Et perspektiv gir oss en ramme for å tolke informasjon og forstå situasjoner.

I organisasjonsteori betyr det å bruke ulike perspektiver at vi kan oppnå nye innsikter og få en dypere forståelse av komplekse organisatoriske forhold.


De seks blinde mennene og elefanten

I fortellingen møter seks blinde menn en elefant og blir bedt om å beskrive hva den er ved å føle på ulike deler av kroppen dens.35 Én mann rører ved siden og sier at elefanten er som en vegg. En annen kjenner på støttennene og mener den er som et spyd, mens en tredje griper snabelen og sier at den er som en slange. De andre oppfatter elefanten som et tre, en vifte eller et tau, basert på hvilken del de berører. Hver av dem har rett på sin måte, men deres oppfatning er begrenset av hva de kan føle. Dette fører til uenighet fordi ingen av dem ser helheten.

Tenk over hvordan fortellingen kan knyttes til hvordan vi forstår komplekse fenomener, som for eksempel organisasjoner.


	Hvordan kan ulike perspektiver påvirke hvordan vi analyserer det som skjer i en organisasjon?


	Hvilke fordeler kan det ha å kombinere flere perspektiver?





[image: Illustrasjon av seks blinde menn som berører ulike deler av en elefant, hver med ulike beskrivelser basert på det de kjenner. Figuren brukes som metafor for hvordan ulike perspektiver i organisasjonsforskning gir delvise innsikter, men sjelden helhet alene.]
Figur 2.7 Seks blinde menn og en elefant





Hvordan ulike perspektiver gir ulike tolkninger av organisasjoner

Organisasjoner kan analyseres på mange måter. Ulike perspektiver gir oss forskjellige innfallsvinkler og hjelper oss med å forstå både formelle strukturer, uformelle prosesser og maktforhold. Tabell 2.5 presenterer fire sentrale organisasjonsperspektiver. Vi vil vise hvordan de kan brukes til å analysere en organisasjon.


Tabell 2.5 Fire perspektiver for tolkning av organisasjoner






	Perspektiv

	Kjennetegn






	Strukturelt perspektiv

	Organisasjoner forstås som formelle systemer der hierarki, regler og prosedyrer skaper orden og forutsigbarhet.




	Institusjonelt perspektiv

	Organisasjoner tilpasser seg eksterne forventninger og normer for å sikre legitimitet, ofte mer enn for å optimalisere effektivitet.




	Maktperspektiv

	Organisasjoner er arenaer for maktkamp, der ulike aktører har motstridende interesser og ulik innflytelse på beslutningsprosesser.




	Prosessperspektiv og meningsskaping

	Organisasjoner utvikler seg gjennom kontinuerlige prosesser, der ansatte og ledere fortolker og skaper mening rundt endring og praksis.






Disse perspektivene kan brukes på alle typer organisasjoner. For å illustrere hvordan de gir ulike tolkninger, kan vi se på Nav:


	Strukturelt perspektiv: Nav er et stort byråkrati, der tydelige prosedyrer og standardiserte prosesser sikrer at tjenester leveres likt til alle brukere. Regelstyring og hierarkisk organisering gir stabilitet, men kan også føre til rigiditet.


	Institusjonelt perspektiv: Nav tilpasser seg eksterne forventninger fra politikere, media og samfunnet. Reformene de siste tiårene reflekterer ikke bare interne effektiviseringsbehov, men også press for å fremstå som en moderne og brukerorientert organisasjon.


	Maktperspektiv: Ulike aktører - politikere, ansatte, brukere og media - påvirker hvordan Nav fungerer. Mens ledelsen styrer ut fra politiske føringer, kan byråkrater ha sin egen agenda, og brukere kan mobilisere offentlig oppmerksomhet for å endre praksis.


	Prosessperspektiv og meningsskaping: Navs ansatte og brukere skaper kontinuerlig mening rundt organisasjonens rolle og praksis. Digitale reformer tolkes ulikt - noen ser dem som effektivisering, mens andre opplever dem som en svekkelse av personlig service.




Selv om eksempelet her er Nav, kan denne typen flerperspektivisk analyse brukes på alle organisasjoner. En virksomhet som NAMMO kan analyseres strukturelt ved å studere dens hierarki, institusjonelt gjennom dens tilpasning til bærekraftsforventninger, maktperspektivisk gjennom forholdet til staten og aksjonærer, og prosessuelt ved å se på hvordan innovasjon og strategiutvikling skjer over tid. Ved å kombinere flere perspektiver får vi en dypere forståelse av organisasjoner. Ingen enkelt tilnærming gir hele bildet, men sammen gir de innsikt i både stabilitet, endring og kompleksitet.



Bruk av perspektiver innen organisasjonsfaget

Bevisst bruk av ulike perspektiver er nyttig for å forstå komplekse organisasjoner. Med flere perspektiver kan man se samme fenomen fra ulike vinkler og få en mer helhetlig innsikt. Forskere har utviklet rammeverk for å analysere organisasjoner gjennom perspektiver som bidrar til å fremheve ulike aspekter av strukturer, prosesser og maktforhold. Dette gjør at forskere og praktikere kan veksle mellom perspektivene og dermed tilpasse sin forståelse til den situasjonen de studerer eller jobber i.


Noen perspektiver innen organisasjonsfaget

Det er flere bidragsytere som bruker perspektiver gjennomgående i sin formidling av fagstoff innen organisasjonsteori. Her presenterer vi kort tre av dem:


	Bolman og Deal36 bruker fire sentrale rammer for å forstå organisasjoner, hver av dem tilbyr et unikt perspektiv på organisasjonens funksjon. Den strukturelle rammen setter søkelyset på formelle regler, prosedyrer og hierarkier som sikrer effektivitet og måloppnåelse. Menneskelige ressur-ser-rammen legger vekt på organisasjonen som et nettverk av mennesker med individuelle behov, ambisjoner og følelser. I den politiske rammen ser man på organisasjoner som arenaer for maktkamp og ressursfordeling, der ulike aktører forhandler og konkurrerer om innflytelse. Den symbolske rammen legger vekt på hvordan organisasjoner skaper mening gjennom kultur, symboler og ritualer, og lederskap handler her om å forme og opprettholde en felles forståelse og identitet.


	Gareth Morgans37 tilnærming til organisasjoner gjennom bruk av metaforer gir forskjellige perspektiver på organisasjoners karakter og virkemåte. Organisasjoner kan ses som maskiner, der effektivitet oppnås når alle deler fungerer harmonisk sammen. Som organismer må organisasjoner kontinuerlig tilpasse seg sine omgivelser for å overleve. Morgans hjerne-metafor ser på organisasjoner som lærende systemer, der informasjonsflyt og beslutningsprosesser er sentrale. Organisasjoner kan også forstås som kulturelle systemer, hvor verdier, tradisjoner og symbolikk spiller en avgjørende rolle i å forme organisasjonens identitet og atferd.38


	Christensen, Lægreid og Røvik strukturerer sin tilnærming til organisasjoner, spesielt innen offentlig sektor, gjennom tre perspektiver: det instrumentelle, det kulturelle og myteperspektivet.39 Det strukturelle perspektivet belyser organisasjonens formelle regler og hierarkier, som er nødvendige for effektiv forvaltning. Det kulturelle perspektivet vektlegger de interne verdiene, normene og tradisjonene som påvirker hvordan organisasjoner fungerer. Myteperspektivet ser på hvordan organisasjoner adopterer reformer og praksiser primært for å oppnå legitimitet i omgivelsene, ofte med en mer symbolsk funksjon enn praktisk verdi.









Forskningsbasert kunnskap - hvorfor det betyr noe

Gjennom dette kapittelet har vi blant annet sett hvordan organisasjoner formes av komplekse prosesser, motstridende perspektiver og dynamiske omgivelser. Det er sjelden ett enkelt svar på hvordan organisasjoner fungerer, og det er nettopp derfor forskningsbasert kunnskap er avgjørende. Teorier er forenklinger av virkeligheten - de hjelper oss å forstå mønstre, identifisere sammenhenger og skape innsikt i det som ellers kan virke uoversiktlig.40 Forskning gir oss verktøy til å analysere organisasjoner kritisk, se utover intuitive forklaringer og utfordre etablerte sannheter. Når vi bruker forskningsbasert kunnskap, får vi ikke bare en mer systematisk forståelse av organisasjoner, men også et grunnlag for bedre beslutninger - enten det gjelder ledelse, samarbeid eller strategiske valg.

Ved å basere vår forståelse på forskning unngår vi å falle for enkle forklaringer på komplekse fenomener. Vi ser at organisasjoner ikke er statiske maskiner, men levende systemer som påvirkes av både mennesker, omgivelser og kultur. Det er denne innsikten som gjør det mulig å tenke nytt, utvikle organisasjoner og bidra til kunnskap som faktisk har verdi i praksis.


Forskning og praksis - hva fungerer egentlig?

Organisasjoner baserer seg på både erfaringsbasert praksis og forskningsbasert kunnskap, men disse to tilnærmingene står ikke alltid i harmoni. Forskning søker å identifisere generelle mønstre og teorier, mens praksis ofte styres av konkrete behov, tidspress og lokale forhold.

I noen tilfeller kan forskning gi verdifulle innsikter, men oppleves samtidig som lite anvendelig for dem som står midt i organisasjonshverdagen. For eksempel kan en leder lese forskningsbaserte anbefalinger om hva som skaper et godt arbeidsmiljø, men oppleve at daglige organisatoriske utfordringer krever pragmatiske løsninger som ikke stemmer overens med forskningsbaserte modeller.

På den andre siden kan praksis ofte styres av tradisjoner, intuisjon eller «slik vi alltid har gjort det», uten at dette nødvendigvis er den mest effektive måten å jobbe på. Mange organisasjoner innfører dessuten nye ledelsesmodeller eller endringsprosesser basert på trender eller konsulentråd heller enn solid forskning - ofte med varierende suksess.

Spørsmålet er ikke om forskning eller praksis har «rett», men hvordan de kan kombineres på en måte som skaper reell verdi for organisasjoner.





Å nærme seg organisasjoner med et nytt blikk

Vi har på mange måter gått litt rundt grøten i de to første kapitlene. Hensikten har vært å berede grunnen for videre innsikt i komplekse fenomener i organisasjoner. For å få mest mulig ut av tematikken kan det være nyttig med en kritisk og reflektert inngang. Vi håper du er litt utålmodig - og nysgjerrig - på å gå dypere. I neste kapittel vil vi utforske noen sentrale strukturelle elementer i organisasjoner: formål, mål, strategi og struktur.



1  Se Clegg mfl. (2025).



2  Som vi vil komme mer inn på senere i boken, er de juridiske og økonomiske rammene noe av det mest konkrete ved fenomenet «organisasjon».



3  Å forstå organisasjoner som noe som er i bevegelse - snarere enn som faste strukturer - har vært et sentralt bidrag fra bl.a. Tor Hernes (2016). Han utvikler et prosessperspektiv der organisasjoner ses som kontinuerlig skapende og i stadig endring, heller enn som stabile enheter med klart avgrensede former (se f.eks. Hernes, 2014, 2016).



4  Å betrakte organisasjoner som en transformasjonsprosess kan gjøre at det fremstår som noe vel mekanisk og avgrenset. Likevel kan det fungere som et uttrykk for en forenklet framstilling av noen av de sentrale prosessene som foregår i organisasjoner. En tidlig og beslektet forenkling finner vi i Leavitts diamantmodell (1965), som illustrerer samspillet mellom oppgaver, teknologi, struktur og mennesker.



5  Særlig arbeidene til Lawrence og Lorsch (1967) har vært sentrale i dette at organisasjoner må forholde seg aktivt til omgivelsene, mens Katz og Kahn (1966) aktivt trekker inn systemteori.



6  Se Jacobsen og Thorsvik (2019, s. 17), Jones og George (2022), Porter (1985).



7  Som vi kommer mer inn på etter hvert, er det utgangspunktet for bl.a. Frederick Taylor (1911), som regnes som en av grunnleggerne av organisasjonsfaget. Det er en tilnærming som Barnard (1938), og senere bidragsytere som inkluderer en mer kompleks fremstilling, har, at organisasjoner som trans-formasjonsprosess er en sentral premiss. Se f.eks. Simon (1965) og Cyert og March (1963)



8  Begrepet sosialt konstruert kommer fra sosialkonstruktivismen, en teori som hevder at virkeligheten vi opplever, formes av sosiale interaksjoner og felles forståelser. I motsetning til naturlover, som eksisterer uavhengig av mennesker, er sosiale fenomener dynamiske og endres over tid. Eksempler på sosialt konstruerte fenomener er penger, lover, ledelse og organisasjoner - de eksisterer fordi mennesker kollektivt aksepterer dem og handler i samsvar med dem. Se f.eks. Berger og Luckmann, 1967.



9  Definisjonen er inspirert av Suchman, 1995.



10  Vi skiller mellom omgivelser og interessenter for å tydeliggjøre forskjellen mellom generelle rammebetingelser og konkrete aktører som påvirker eller påvirkes av organisasjonen, selv om grensen mellom dem i praksis ofte er flytende.



11  Se f.eks. Jesnes og Oppegaard (2023).



12  Se f.eks. Harari (2024).



13  Se f.eks. Clegg mfl., 2025 og Alvesson og Spicer, 2016.



14  Som vi vil komme tilbake til i siste kapittel, er forståelse av institusjonell teori viktig, og Philip Selznick var en av de mest sentrale i etableringen av disse bidragene. Se Selznick, 1957.



15  TINE er et norsk samvirkeselskap eid av melkeprodusenter som leverer melk til selskapet. Kjernevirksomheten er produksjon og salg av melk, ost og andre meieriprodukter i Norge og utlandet. Kilde: https://www.tine.no/om-tine/ arsrapporter/TINE Årsrap-port 2023.pdf (lest: 01.10.24)



16  Her er Meyer og Rowans klassiske artikkel fra 1977 sentral: Institutiona-lized organizations: Formal structure as myths and ceremony.



17  Det er også grunn til å fremheve at kooperativer, som Coop, Felleskjøpet og andre, er typer samvirkeorganisasjoner som grenser mot frivillig, men samtidig har trekk av forening.



18  Dette er først og fremst en pedagogisk og analytisk nyttig inndeling som reflekterer sentrale forskjeller i formål, eierskap og styringsstruktur.



19  Birchall, 2011.



20  Hood, 1991.



21  New Public Governance er et styringsparadigme som fremhever samarbeid og nettverksbygging mellom offentlige, private og frivillige aktører for å løse komplekse samfunnsutfordrin-ger. Denne tilnærmingen skiller seg fra tradisjonelle hierarkiske modeller ved å sette søkelyset på desentralisering, deltakelse og fleksibilitet i beslutningsprosesser. Begrepet ble introdusert som en respons på begrensningene ved New Public Management (NPM), som ofte ble kritisert for sin vektlegging av markedsmekanismer og målbare resultater. New Public Governance søker å overvinne disse begrensningene ved å innlemme ulike aktører i styringsprosesser, noe som skal føre til mer helhetlige og bærekraftige løsninger. Se f.eks. Torfing mfl., 2020 og Osbourne, 2010.



22  Begrepet brukes for å beskrive hvordan de med maktposisjoner ikke bare koordinerer og kommuniserer, men også aktivt former organisasjonens retning ved å utøve autoritet og påvirke handlinger.



23  Karl Weick har bidratt med mye verdifull innsikt knyttet til meningsskaping (sensemaking), se f.eks. Weick, 1995, 2008.



24  Med et slikt utgangspunkt betegnes gjerne mennesker, altså aktører, som økonomiske mennesker (economic man).



25  Taylor, 2011/2006.



26  Herbert Simon, som for øvrig fikk nobelprisen i økonomi i 1978 for sitt arbeid med beslutningsteori og begrenset rasjonalitet, lanserte konseptet i boken Administrative behavior (1947).



27  March og Olsen, 1989.



28  Simon, 1965.



29  Weick, 1995.



30  Se f.eks. Esping-Andersen, 1990.



31  Vi har definert begrepene her, men vi kan også utdype dem litt. Paradoks kommer fra det greske paradoxos, og er sammensatt av para- (ved siden av, mot eller utenfor) og doxa (mening eller oppfatning). Derved er betydningen altså knyttet til noe som går imot eller står i motsetning til vanlig oppfatning. Dilemma stammer også fra gresk, di- (som betyr to) og lemma (som betyr «antakelse» eller «premiss»). Betydningen da blir at man har en situasjon der man må velge mellom to alternativer som begge har problematiske aspekter.



32  Det er mange som tar for seg paradoksteori opp mot relevansen for organisasjoner, se f.eks. Pina e Cunha mfl., 2021; Gaim mfl., 2021, 2024; Fairhurst og Putnam, 2024; Putnam mfl., 2016.



33  Se Smith og Lewis, 2011, 2022.



34  Smith og Lewis, 2022.



35  Fortellingen om de seks blinde mennene og elefanten stammer opprinnelig fra en gammel indisk fabel, som ble brukt til å illustrere hvordan mennesker oppfatter virkeligheten ulikt. Den amerikanske poeten John Godfrey Saxe (1816-1887) gjorde historien kjent i Vesten gjennom diktet «The blind men and the elephant». Saxes versjon fremhever at hver manns opplevelse er delvis riktig, men at helheten bare kan forstås ved å kombinere alle perspektivene.



36  Bolman og Deal, 2021, 2024.



37  Morgan, 2006.



38  I sin utgave fra 2006 tar Morgan opp totalt åtte metaforer og diskuterer samtidig utfordringer med å bruke metaforer. Det kan være kraftfullt, men man kan også bli «fanget» av egne tolkninger. De åtte metaforene er: maskiner, organismer, hjerner, kulturer, politiske systemer (organisasjoner som arenaer for maktkamp og interessekonflikter), psykiske fengsler (organisasjoner som fanger mennesker i sine tankemønstre og normer), endrings- og transformasjons-systemer (organisasjoner som steder for kontinuerlig endring og utvikling) og instrumenter for dominans (organisasjoner som verktøy for å utøve makt og kontroll).



39  Christensen mfl., 2021.



40  Schiefloe, 2021.

